لە تەمەنی 80 ساڵیدا بۆسەرۆکایەتی هەڵدەبژێردرێتەوە | KURDPLAT\nلە تەمەنی 80 ساڵیدا بۆسەرۆکایەتی هەڵدەبژێردرێتەوە\nکوردپلات 1/30/2022 12:50:00 م ليست هناك تعليقات\nسێرجییۆ ماتارێلا لە 3-2-2022، کۆتایی بە وادەی سەرۆکایەتییەکەی دەهات، بەڵام پەرلەمانی وڵات بە زۆرینەی دەنگ، سەرۆکەکەی بۆ خوولی دووەم هەڵبژاردەوە کە وادەکەی 7 ساڵە.\nهەڵبژاردنی ماتارێلا لە دوای 7 خوولی شکستخواردووی دەنگدانی نێو پەرلەمان هات کە 6 رۆژ بەردەوام بوون و تێیدا پارتە سیاسییەکان نەیانتوانی جێگرەوەیەک بۆ ماتارێلا هەڵبژێرن. لە خوولی هەشتەمدا لە کۆی هەزار و 8 دەنگ، ماتارێلا 505 دەنگی بەدەستهێنا کە زیاترە لە 50٪ـی دەنگەکان.\nئەو 1008 کەسەی کە سەرۆکی ئیتاڵیا هەڵدەبژێرن پێکهاتوون لە 629 دەنگی ئەنجوومەنی نوێنەران، 321 دەنگی ئەنجوومەنی پیران و 58 نوێنەری ناوچە و هەرێمەکان.\nسێرجییۆ ماتارێلا لە 3ی شوباتی 2015دا بە سەرۆکی ئیتاڵیا هەڵبژێردرا و هەفتەی رابردوو رایگەیاند کە خۆی بۆ خوولی دووەمی سەرۆکایەتی هەڵنابژێرێتەوە.\nمارییا ستیلا جیلمینی، وەزیری وڵات بۆ کاروباری هەرێمی رایگەیاند، "رازیبوونی ماتارێلا بە هەڵبژاردنەوەی بە سەرۆک، لەدوای چەندین داوای پارتە سیاسییەکان هات بە چاوخشاندنەوە بە بڕیاری دوورکەوتنەوە لە ژیانی سیاسی" ، گوتیشی، "ئامادەبوونی ماتارێلا بۆ وەرگرتنی پۆستەکە هەستی بەرزی بەرپرسیارێتی ئەو لە ئاست دەوڵەت و دامەزراوەکانی پێشان دەدات".\nلە پەرلەمانی ئیتاڵیا هیچ پارتێكی سیاسی خاوەن زۆرینە نییە و جگە لە پارتی "فراتیلی دیتالیا"ی راستڕەو، سەرجەم پارتەکانی دیکە لەژێر چەتری یەک هاوپەیمانیەتیدا بە سەرۆکایەتیی ماریۆ دراگی، سەرۆکوەزیرانی وڵات کۆبوونەتەوە.\nدراگی لە ساڵی 2021دا لە ئەنجامی هەڵبژاردنی گشتی بە سەرۆکوەزیرانی ئیتاڵیا هەڵبژێردراوە لەو کاتەوە کار لەسەر ئەنجامدانی چاکسازیی ئابووری بۆ دەربازبوون لە قەیرانی دارایی وڵات و گەیشتنن بە پاکێجی هاوکاریی یەکێتیی ئەوروپا بە بەهای 200 ملیار یۆرۆ کە دەکاتە نزیکەی 225 ملیار دۆلاری ئەمریکی.


وەزارەتی تەندروستی: داخستنی نەخۆشخانەی هیوا دوورە لەڕاستییەوە\n2021-06-19 12:51 139 جار بینراوە کۆمێنت\nوەزارەتی تەندروستی حكومەتی هەرێمی كوردستان، لەڕوونكردنەوەیەكدا هەموو ئەو دەنگۆیانە رەتدەكاتەوە كە باس لەوەدەكەن نەخۆشخانەی هیوا لەشاری سلێمانی دادەخرێت یان بەكەرتی تایبەت دەفرۆشرێت و رایدەگەیەنێت : ئەو دەنگۆیانە هیچ بنەمایەكی نییەو دوورە لەڕاستییەوەو كێشەكان چارەسەر دەكرێن.\nوەزارەتی تەندروستی دەڵێت: نەخۆشخانەی هیواو هەموو نەخۆشخانەو سەنتەرەكانی شێرپەنجە لەهەرێمی كوردستان، تەواوی خزمەتكردنی نەخۆش بەخۆڕاییەو لەڕوانگەی حكومەتی هەرێمی كوردستان و وەزارەتی تەندروستی ئەم نەخۆشخانانە هەردەم جێگای بایەخ و گرنگیپێدان بوون و تەواوی پاڵپشتی و ئاسانكارییان بۆ دەكرێت و چەندین پڕۆژەی دروستكردن و فراوانكردن و دابینكردنی ئامێرو پێداوستییەكان لەبواری جێبەجێكردندان، دەشڵێت: ئەمە وێڕای دابینكردنی دەرمان و چارەسەری تیشكی و نەشتەرگەری و خزمەتگوزاریە جۆراوجۆرەكان كە تێچوویان مانگانە چەندین ملیار دینارە.\nلەڕوونكردنەوەكەشدا هاتووە: هاووڵاتیان و پزیشكان و كارمەندانی نەخۆشخانەی هیواو هەموو سەنتەرەكانی دیكەی شێرپەنجە دڵنیادەكەینەوە بەپاڵپشتی هەموولایەك هەر كێشەو كەموكورتی و پێداویستییەكیان وەكو خەرجكردنی بودجەی (بەدەل عیادە) بەپێی پێویستیان و هاوسەنگی دابەشكردن لەسەر بنەمای یەكسانی و پابەندبوون بەڕێنماییەكانی چاكسازی و هەمواركراو چارەسەر دەكرێت، هەروەها هەموو پاڵپشتی و ئاسانكارییەك دەكەین بۆ كۆمپانیاكانی دابینكەر بۆ وەرگرتنی شایستەكانیان لەوەزارەتی دارایی لەپێناو بەردەوامبوونی دابینكردنی دەرمان و پێداویستی پزیشكی بۆ تووشبووانی شێرپەنجە لەهەرێمی كوردستان.


نوێنەرایەتی حکومەتی هەرێمی کوردستان - تاران - هەولێر شەشەمین پیشانگای بەرهەم و پێداویستیە كشتوكاڵیەكان بەخۆوە دەگرێت\nپه‌یامی پیرۆزبایی "عه‌باس غه‌زالی" به بۆنه‌ی تۆمارکردنی هەورامان له یۆنسکۆ؛ هەورامان هەوێن و پێگه‌ی فەرهەنگی ڕەسەنی ...\t- شەممە, 31 تەمموز 2021 20:24\nناوچەی مێژوویی و بێوێنەی "هەورامان" لە لیستی میراتی جیهانی یۆنسکۆ تۆمار کرا دکتۆر حوجەتوڵڵا ئەیووبی: هیوادارین کە ...\t- پێنج شەممە, 29 تەمموز 2021 16:11\nفادی دەروێش بەرێوەبەری گشتی كۆمپانیای ڕێكخەری پیشانگاكە دووپاتیكردەوە، پیشانگاكە تایبەتە بە كشتوكاڵ و خۆراك و تەكنیكی كشتوكاڵ و پڕكردنەوەو داپۆشین، كە كۆمپانیا بۆ ساڵی شەشەمە لەژێر دروشمی (زەوی گەشە سەندوو بۆ دووبارە ژیانەوە) لە سەر زەوی پیشانگای نێودەوڵەتی هەولێر رێكی دەخات.\nلەلایەكی دیكەشەوە و لەبارەی گرنگی ئەو پیشانگایەوە ئەنوەر عومەر بەڕێوەبەری پلاندانان وەزارەتی كشتوكاڵی هەرێم نیشانیدا ئەم پیشانگایە دەبێتە دەرفەتێكی گونجاو بۆ بازاڕكردنی ناوخۆیی كە سوود لە توانا كشتوكاڵییەكان وەردەگرێت لە ڕێگەی ئەو ووڵات و كۆمپانیا بەشداربووانەوە، كە لەو ماوەیەی پیشانگاكەدا كۆمەڵێك بەرهەم بەرچاو دەكەون وەك تەكنیكی تازەو هۆكارەكانی بەرهەم هێنانی سەردەم بە بەراوردكردنیان لە نێوان ووڵاتانی خاوەن بڕوای پێشكەوتوو لە بوواری كشتوكاڵیدا.\nلەلایەن خۆشیەوە بەڕێوەبەری گشتی كۆمپانیای ڕێكخەری پێشانگاكە فادی دەروێش ئاشكرایكرد لەم پێشانگایەدا زیاتر لە 350 كۆمپانیا بەشداری دەكەن لەنێویاندا نزیكەی 250 كۆمپانیای نێودەوڵەتی بوونیان هەیە كە نوێنەرایەتی 27 وڵات دەكەن ئەوانیش (ئەردن – ئیسپانیا – ئەڵمانیا – ئیماراتی عەرەبی یەكگرتوو – ئێران – ئیتاڵیا – بەلژیكا – پۆڵەندا – توركیا – تونس – سوریا – سویسرا – سیریلانكا – چین – عیراق – قوبرس – كوێت – كەنەدا – لاتڤیا – لوبنان – مەجەر – میسر – بەریتانیا – سعودیە – هیند – هۆڵەندا – یۆنان) هەروەها دەروێش ڕوونی كردەوە كە ئەم ئامادەییە زۆرە بەهۆی گرنگی ئەو هاریكارییانەوە بووە كە لەلایەن ژمارەیەك لە وەزارەت و دەستەی تایبەتیی ووڵاتانی بەشدارەوە بووە، كە دەگەڕێتەوە بۆ پێشانگای خۆراكی عیراقی گە ورەترین كۆبوونەوەی نێودەوڵەتی بوو لە شێوەی خۆیدا كە تاوەكو ئێستاكە كەرتی كشتوكاڵی بە گشتی بەخۆیەوە بینیویەتی، لەم خوولەی ئێستاشدا گەورەترین پێشانگایە لە مێژووی خۆیدا كە ڕێژەی زیادەی بەشداریكردن گەیشتووەتە %10 ڕووبەری 12 هەزار مەتر چوار گۆشە لە پێشانگاكە دادەپۆشن.\nRead کد خبر: 241\nناوچەی مێژوویی و بێوێنەی "هەورامان" لە لیستی میراتی جیهانی یۆنسکۆ تۆمار کرا دکتۆر حوجەتوڵڵا ئەیووبی: هیوادارین کە گەشتیارانی جیهان سەردانی هەورامان بکەن


نەجیبە نەجیب: هیچ ماددە و بڕگەیەك لە دەستووردا نیە كە ئەو پەرلەمانتارانەی بەشدارییان لە ریفراندۆمدا كردووە لێپێچینەوەیان لەگەڵدا بكرێت\nچوار شەممە, 18 تشرینی یەکەم 2017 21:21\nZKW : نەجیبە نەجیب، ئەندامی ئەنجوومەنی نوێنەران لە فراكسیۆنی پارتی دیموكراتی كوردستان لە دیدارێكدا لەگەڵ هەفتەنامەی زاری كرمانجی دیاركرد" هیچ ماددە و بڕگەیەك لە دەستووردا نییە باس لەوە بكات ئەو پەرلەمانتارانەی بەشدارییان لە ڕیفراندۆمدا كردووە لێپێچینەوەیان لەگەڵدا بكرێت، بۆیە دادگای فیدراڵی ئاماژەی بەوە كردووە، ئێمە ناتوانین هیچ بڕیارێك لەو بارەیەوە بدەین و كاری ئێمە نییە، هەروەها بڕیاری دەستگیركردنی بەرپرسانی كۆمیسیۆن، بڕیارێكی نادروست و سیاسییە، ئەمەشیان وەكو بڕیارەكانی دیكە، دەلیلی ئەوەیە كە دادگای عێراقی سەربەخۆ نییە."\nنەجیبە نەجیب، ڕوونیكردەوە" هیچ ماددە و بڕگەیەك لە دەستووردا نییە باس لەوە بكات ئەو پەرلەمانتارانەی بەشدارییان لە ریفراندۆمدا كردووە لێپێچینەوەیان لەگەڵدا بكرێت، بۆیە دادگای فیدراڵی ئاماژەی بەوە كردووە، ئێمە ناتوانین هیچ بڕیارێك لەو بارەیەوە بدەین و كاری ئێمە نییە، با شوێنی دیكە قسەی لەسەر بكەن، وەكو پەرلەمان و لیژنەی یاسایی، هەر بۆیە ماوەی هەفتەیەكە دادگای فیدراڵی ئەو پرسەی دواخستووە و قسەی لەسەر نەكردووە، بەڵام هەوڵەكانی ئەو پەرلەمانتارانە بەردەوام دەبن، چونكە چاوەڕوانی ئەوەن شەقامی عێراقی بۆ لای خۆیان ڕابكێشن و ریكلامی هەڵبژاردن لەسەر حیسابی كورد بۆ خۆیان بكەن، ئەوان لەسەر ئەوەش ڕاناوەستن، بەڵام ئێمە وەكو كورد لە ئەوان بێ منەتین و ئەوان چ دەكەن، با بیكەن، چونكە نە دەستوور لە بەغدا ماوە، نە یاسا، بەڵكو تەنیا ناحەزانی كورد ماون و هەر یەكە و لە لای خۆیەوە بڕیارێك دژی كورد دەردەكات.\nدەشڵێ" بڕیاری دەستگیركردنی بەرپرسانی كۆمیسیۆن، بڕیارێكی نادروست و سیاسییە، هەر وەكو بڕیارەكانی دیكە، ئەوەش دەلیلی ئەوەیە كە دادگای عێراقی سەربەخۆ نییە، بەڵكو بەپێی بڕیارەكانی سیاسی كار دەكات، چونكە سەرۆك و ئەندامانی كۆمیسیۆنی هەرێم، بەپێی یاسای پەرلەمانی كوردستان كار دەكەن، هەبوونی ئەوان لە دەستووری عێراقدا پەسەند كراوە، هەموو دەسەڵات و كاروبارەكانی كۆمیسیۆن دەستووری و یاسایینە، بەڵام ئەو بڕیارەی كە دەرچووە دەلیلە لەسەر ئەوەی كە دادگای ئیتحادی سەربەخۆ نییە.\nنەجیبە نەجیب، ئەندامی ئەنجوومەنی نوێنەران لەسەر فراكسیۆنی پارتی ئاماژەی بەوەشدا" تا ڕەوشی بەغدا ئارام نەبێتەوە و لایەنە سیاسییەكان لە یەكدی نزیك نەبنەوە، بەتایبەتی بەغدا و هەولێر، ئێمە ناگەڕێینەوە بەغدا، چونكە ئەگەر ئێمە بگەڕێینەوە بەغدا تەنیا بەشداری لە دانیشتنەكانی ئەنجوومەنی نوێنەران دەكەین، چونكە ئێمە ناتوانین هیچ بڕیارێك ڕابگرین، یان دەربكەین، پێویستە ئەو بڕیارانەی كە دراون دژ بە هەرێمی كوردستان نەمێنن و هەڵبوەشێنەوە، بۆیە ئێمە چاوەڕوانی باشتر بوونی ڕەوشی سیاسی دەكەین، پاشان بڕیار دەدەین بگەڕێینەوە بەغدا، یان هەر لەسەر بایكۆتی دانیشتنەكانی پەرلەمان بەردەوام بین، بەڵام من لەو باوەڕەدام ڕەوشی سیاسی باشتر دەبێت، چونكە ئێستا لە زۆر لاوە هەوڵ دەدرێت كێشەكانی نێوان هەولێر و بەغدا چارەسەر بكرێن و پێكەوە دابنیشن، چونكە هەموو ئەو بڕیارانەی كە دراون دژی یاسا و دەستوورن، هەتا نەك تەنیا لە بەرژەوەندی هەرێم دانیە، بەڵكو لە بەرژەوەندی عێراقیشدا نیە، بەڵكو ئەو لایەنانەی زیاتر هەوڵ بۆ تێكدانی ڕەوشەكە دەكەن سەر بە نوری مالكی نە، چونكە هەندێك لایەنی شیعە لەگەڵ دروستبوونی كێشە و ئالۆزیدا نینە، هەتا لایەنی سونە لەگەڵ دروستبوونی كێشەدا نیە، چونكە ئەوانیش دەزانن ئەوە مافێكی ڕەوای گەلی كوردە كە دەنگی بۆ داوە.\nنەجیبە نەجیب، زیاتر دەڵێ" ئەو بڕیارانەی دراون لە هەرێمی كوردستان جێبەجێ ناكرێن، چونكە ئەو بڕیارانە پێچەوانەی یاسا و دەستوورن، ئەو بڕیارانە بڕیاری دوژمنایەتی نە".


دۆزینەوەی دەریایەک لە ژێر چینی سێهەمی زەویدا پێغەمبەر (صلی الله عليه وسلم)فإن تحت البحر نارا وتحت النار –\n2211 جار ئه‌م بابه‌ته خوێندراوه‌ته‌وه\nدۆزینەوەی دەریایەک لە ژێر چینی سێهەمی زەویدا پێغەمبەر (صلی الله عليه وسلم) فإن تحت البحر نارا وتحت النار\nو: تارا علي\nپێغەمبەری ئازیز(صلی الله عليه وسلم) چواردە سەدە لەمەوبەر هەواڵی بونی ئاگری پێداوین لەژێر دەریادا، و هەروەها بونی دەریاش لەژێرئاگردا، ئاخۆ كێ ئەم دۆزینەوە نۆێیەی پێ ڕاگەیاند؟\nگۆڤاری (دەیلی مەیل)، یەكێك لە دۆزینەوە سەیر و سەمەرەكانی بڵاوكردەوە كە بەم شێوەیە ئاماژەی پێداوە:\nلە قوڵایی 600-400 كیلۆمەتر لە ژێر ڕوی زەوی دا، دەریایەكی مەزن دۆزراوەتەوە! ئەمەش ئەوە دەگەیەنێت كە شوێنی دەریاكە كەوتۆتە ژێرچینی سێهەمی چینەكانی زەوی یەوە. بڕی ئەو ئاوەی لەم دەریایەدا بەدی كراوە بە سێ هێندەی بڕی ئاوی سەر زەوی مەزەندە كراوە، زاناكان ئەم دۆزینەوەیان لە مانگی ئازار و مارسی 2014 دا خستە ڕوو بۆ جیهان..\nدەرەنجام زەوی دوو دەریای گرتۆتە خۆ، یەكێكیان بەسەر ڕوەكەیەوە دیار و بەرچاوە هەروەك پێی ئاشناین، ئەوی دیش لە قوڵایی دایە و لە ژێر چینی سێهەمی ڕوی زەوی دا شاردراوەتەوە، هەر لە ژێر دەریای سەرڕوی زەوی دا، چینێكی تەنك هەیە و پاشان چینی دوهەم دێت و دواتر لە چینی سێهەمدا كە چینێكی ئاگرینە، گركانەكان و شلە ئاگرینە تواوەكانی لێوە دەر دەچێت و هەڵ دەقوڵێت، لە ژێر ئەم چینەی دوایشدا دەریایەك هەیە كە تازە زاناكان دۆزیویانەتەوە.\nبەم پێیە چینەكانی زەوی دەبنە حەوت چین: 1 – توێكڵی زەوی. 2 – بەرگی بەردین. 3 – شریتی سەرو. 4 – شریتی ناوەڕاست كە ئەو دەریایەی تێدایە كە تازە دۆزراوەتەوە كە چینێكی گوازراوەیە0 5 – شریتی خواروو. 6- ناوكی دەرەكیی. 7 – ناوكی ناوەكیی، دەرەنجام دیمەنەكە ڕونبوەتەوە و ژمارەی چینەكانی زەوی بونەتە حەوت چین.\nئەم ڕاستیەش خوای گەورە لە قورئانی پیرۆزدا ئاماژەی پێداوە:\nاللَّهُ الَّذِي خَلَقَ سَبْعَ سَمَاوَاتٍ وَمِنَ الْأَرْضِ مِثْلَهُنَّ يَتَنَزَّلُ الْأَمْرُ بَيْنَهُنَّ لِتَعْلَمُوا أَنَّ اللَّهَ عَلَىٰ كُلِّ شَيْءٍ قَدِيرٌوَأَنَّ اللَّهَ قَدْ أَحَاطَ بِكُلِّ شَيْءٍ عِلْمًا ﴿١٢﴾ الطلاق\nكەواتە ڕاستیە زانستیە دڵنیاكەرەوەكە دەڵێت: لە ژێردەریاكاندا ئاگر و شلەی ئاگرینی تواوە هەیە كە لە چینی دوهەمی زەویەوە هەڵدەقوڵێت و لەژێر ئەم چینە گڕگرتوەشدا دەریایەكی زۆر مەزن هەیە، لە كۆتایی دا ئەم ڕیزبەندیەمان بۆ دروست دەبێت : دەریا – ئاگر – دەریا.\nئەی پێغەمبەری مەزن(صلی الله عليه وسلم) و خۆشەویستەمان، چی دەڵێت؟ چۆن باسی ئەو بابەتەی كردوە كە زاناكان لەسەدەی بیست و یەكدا دۆزیویانەتەوە؟!\nپیغەمبەری ئازیزفەرمویەتی(صلی الله عليه وسلم):\n( فإن تحت البحر نارا وتحت النار) ئەبو داود گێڕاویەتیەوە\nئەم فەرمودە پیرۆزە باس لە و ئاگرە دەكات كە لە ژێر دەریادا هەیە و زاناكان چەند ساڵێك لەمەو بەر ئەم ڕاستیەیان سەلماند، وە ئەمڕۆش بونی ئاویان لە ژێر ئەو ئاگرەدا سەلماند! پرسیارەكە لێرەدا ئەوەیە: ئایا ئەم دۆزینەوەیە گەواهیدان نیە لەسەر ڕاستگۆیی (محمد)ی خۆشەویستمان(صل الله عليه وسلم)؟\nگۆی زەوی لە ڕوی دەرەوەی دا لە تۆپێكی شینی جوان دەچێت، بەڵام لەناخی دا چەندەها چینی ئاگرین و شلەی ئاگرینی شاردۆتەوە. لەكاتێكدا ڕوكاری دەرەوەی گۆی زەوی دەریا و هەور و هێمنی باڵی بەسەردا كێشاوە، چینی ژێر توێكڵی تەنكی زەوی چەند چینێكی گرسەندو بەدی دەكرێت، لەگەڵ ئەم چینە ئاگرینانەشدا دەریایەكی مەزنتر و گەورەتر هەیە.\nسه‌رچاوه‌ی نوسه‌ر :


لە سایەى بارزانیدا! – hkkurdistan\nHome 6 ئەرشیفی بابەتەکان 6 لە سایەى بارزانیدا!\nڕۆژنامەى هەولێر وتارێکی بەناونیشانی”بارزانى لەرێکخستنى ماڵى کوردەوە بۆ بەدەست هێنانى پشتگیرى کورد” لەڕۆژنامەی شەرقولئەسەتەوە وەر گرتووە، ولەفەزای ڕقو بێزاریەک کە خەڵکی کوردستان هەیانە بە بەرزانیو کارنامەی چەند سالەی دەسەڵاتدارێتیەکەی، کەوتۆتە مەدحوسەنا. ووتارەکە سەرەتا ئەڵێ:\n“لەگەڵ دەست بەکاربوونى بارزانیدا، واتە دواى ڕوخاندنى ڕژێمى بەعس و پرۆسەى ڕزگاریی عێراق، سەرۆک بارزانى توانیویەتى سیاسەتێکى باشى ئابورى هەبێت بۆهەرێم، پێش دەست بەکاربونى، ڕێژەى هەژارى لە%ی٥٠ پێک دەهێنا توانى بیگەنێتە %7، وە ڕێژەى بێکارى نیزیک بووەوە لەسفر، هەروەها ڕوتێکردنى کۆمپانیا زەبەلاحەکانى جیهان، کوردستانى کردوەتە مێرگێکى پر تەنهایى لەناو دەریایەکى پرجەنگ و تیرۆردا”\nهەروەها دەڵی: “لەسایەى ئەم سەرۆکەدا کوردستان بۆتە پەناگاى ئاوارەکانى عێراق، بارزانى ژمارەى زانکۆکانى زیادکرد و لە هەموو گوندێک قوتابخانەى کردەوە خوێندن بەخۆرایى، وە شارى نیشتەجێبون و کەرتى تەندروستى و، وەلەبوارى پیشەسازى وگەشتوگوزار و پەیوەندى دەرەوە، بارزانى خۆى پێشمەرگەیە و سیاسەتى نەوت و ئەندیازارى ئاشتىیە لەنێوان پەکەکە و دەوڵەتى تورکیا زۆرشتى تر. هەموو ئەم دەسکەوتانە بۆ کۆمەڵگاى کورستان لەسایەى بارزانیدا بەدەست هاتووە’.\nجارێ باواز لەم مێژووە بێنین کەشانازى پێوە دەکەن، دەبێ بپرسین ئەى مێژووى 15ساڵى ڕابودوو کە پڕە لەجەنگ و تاوان و برسیەتى و ماڵ وێرانى دەتانەوێ بیدەن بە ملى کێدا و ئەو مێژووە لەکێ دەشارنەوە، بارزانى سەرۆکى زۆنى زەرد نەبوو لە دووئیدارەییدا؟ چارەنوسى بەشێک لەم کۆمەڵگایەى بەدەستەوە نەبووە؟ هەر لەسایەى بزوتنەوەى کوردایەتیدا کە یەکێتى وپارتى ڕابەرایەتیان دەکرد، هەرلەساڵى 91کەوە خەڵکى کوردستانیان لەپێناوى بەرژەوەندکانیان ڕاکێشایە ناو شەڕى ناوخۆوە نزیک بەچوارساڵى خایاند، خەڵکێکى زۆر تیایا بووە قوربانى، هەتا ئێستا چارەنوسى دیلەکان بێ سەروشوێنە وخانەوادەکانیان لەچاوەروانیدان، هەر لەم ساڵانەدا هەردوو حیزب پێش لەشکریان بۆدەوڵەتانى ناوچەکە کردووە وەکو ئێران و تورکیاو حیزبى بەعس کە بارزانى سوپایى عێراقى هێنایە کوردستان، گەمارۆى ئابوریان لەسەرشارەکان دانا، هەر ئەو ڕێژە زۆرەى بێکارى وهەژارى ئەگەر هەمووى بارزانى هۆکارەکەى نەبێ ئەوا نیوەى لەو تاوانانە بەر ئەو و حیزبەکەى دەکەوێ. هەربۆیە ئەو مێژووە ڕەش و پڕ تاوانە بەتەوێڵى بارزانى وحیزبەکانى کوردایەتیەوەیە.\nئینجا با باسى مێژووى تازە سەرۆکى هەرێم کەین، دیارە ئەوە ڕاستە کە کوردستان لە دە ساڵى ڕابردوودا، کە کرانەوەیەکى ئابورى بەرچاوى بەخۆیەوە بینیوە، بازاڕى کارى فروان بووبۆوە، هەزاران کۆمپانیاى بیانى سەرمایەگوزارى دەکرد، وەهەزاران کرێکارى هاتوو لە کوردستان هەبوو، فرسەتى کار بۆ سەدان هەزار کرێکار فەراهەم کرا، کۆمەڵگاى کوردستان بەئاستێک بوژانەوەى بەخۆیەوە دى، تەوەقوعاتى خەڵک و کرێکار و زەحمەتکێش چووەسەر واتە ئەوە ڕاستە ڕێژەى بێکارى و هەژارى کەم بووبۆوە، کوردستان بووە ناوچەیەکى ئارام هەم بۆ ئیستسمار، هەم بۆگەشت و گوزارى، هەر بۆیە بازارێکى باش بووە بۆ ووڵاتانى وەکو تورکیاو ئێران کە سەرمایە گوزارى بکەن. بەڵام ئەم بارودۆخە کە لە کوردستان خوڵقابوو، بەرهەمى حوکمەتى خودى بارزانى نەبوو، بەڵکو بارزانیش نەبوایە هەر دەخوڵقا، بەڵکو ئەمە بەرهەمى کۆتایى جەنگێک بوو کە ئەمەریکا و هاوپەیمانان بەناوى پرۆسەى ئازادى عێراقەوە ڕژێمى بەعسیان ڕوخاند، ئەم جەنگە چۆن لەکاتى خۆیدا ناسیونالیزمى کورد هەل هەلەى بۆدەکێشا، دواتر بۆیان بووە دەسکەوت، مەترسى گەرانەوەى بەعس نەما و جارێکى تر دەسەڵات کەوتەوە باوەشیان، ئەمە لەکاتێکدا نیزامى بەعس نەما و ناسیونالیزمى عەرەب لەوپەرى لاوازیدا بوو وەتوانى بەشداربێ لە پێک هێنانى حوکومەتى عێراقدا.\nوە لەلایەکى ترەوە بەرژەوەندییە سیاسى وئابورییەکانى ئەمریکا و دەوڵەتانى زل هێز واى دەخواست کە ناوچەیەکى ئارام بێ و خۆیان پاراستویانە، هەر بۆیە ناوچەیەک بوو هەم بۆئیستیسمار و سەرمایە کە چەندین کۆمپانیاى گەورەى نەوتى لەو بوارەدا کاردەکەن، وەهەم بۆ ساخ کردنەوەى کاڵاکانیان. ئیستا گریمان بەقودرەتى بارزانى ئەو وەزعە خوڵقا، بەڵام ئەم پرۆسەیەی بەکوێ گەیاند؟ ئایا توانى تەنانەت وەک هەر دەسەڵاتێکى ترى بۆرژوازى بنەمایەکى ئابورى دامەزرێنێ کە ئابورى کوردستان بەرەو پێش بەرێ؟ ئایاتوانى لانى کەم پیشەسازى لە کوردستان بەرەو پێش بەرێ و کۆمەڵگاى کوردستان بکاتە کۆمەڵگایەکى بەرهەم هێن؟ ئایا توانى دەسەڵاتى میلیشایى دوو حیزب هەڵوەشێنێ و دام و دەزگاکان سیستەماتیک بکا؟ ئایا توانى دیعایەی هەموو ڕۆژەى دەوڵەتى کوردى بەرەو پێش بەرێ؟ ئایا توانیویەتى سیستەمێ دامەزرێنێ کە هاوڵاتى بوون مانای هەبێ؟ یان لانى کەمى مافەکانى کرێکاران و ژنان و مناڵان دەستەبەر کرابێ؟ ئەمانەو دەیان پسیارى تر.\nوەڵامى هەموو ئەمانە نەرێنیە و نەک هیچ کام لەمانە دانەمەزراون نە بەرەو پێش چون بەڵکو ئەوەى هەشبوو لەناو چوو.\nبارزانى هەر سەرۆکى هەرێم نەبوو بەڵکو زۆرێ لە جومگەکانى دەسەڵاتى بەدەستى خۆیەوە بووە، وەکو نەوت کە شادەمارى ئابورى کوردستان پێک دێنێ، بەڵام ئەگەر بارزانى حیزبەکەى لەکەشکەلانى فەلەک دایدەنێ و بە فریادڕەسى خەڵکى کوردستانی دەزانێ، ئەوا بەپێچەوانەوە بارزانى خراپترین سیستەمى دامەزراند، کەسیستەمى تاڵان و برۆ بوو نەک ئەوەى خۆیان ناویان نابوو گەندەڵى ئەمە دەسەڵاتی میلیشیایە سەرەڕاى بە تاڵان بردنى بوجە و داهات و باج و زەریبە و گومرگ، هاوکات قۆوڕخى بازاڕیان کرد و زۆربەى کۆمپانیاکان هی حزبە دەسەڵاتدارەکان و شەخسی بارزانی بوو، زۆربەی پرۆژەکان لەدەستى ئەم کۆمپانیایانە بوو، هەربۆیە زۆربەی پڕۆژەکان و خزمەتگوزاریەکانى خەڵکى کوردستان مەیدانێکى تر بوو بۆ تاڵان و برۆى دەسەڵاتداران، پێویستە ئەوە بووەترێت کە خراپترین جۆرى حوکمرانیان لەناوچەکە دروست کرد، کە حوکمرانیەتێکى دژى دیموکراتیک بوون، دیموکراسى و هەڵبژاردنى سندوقەکان درۆیەکى پوچ بوو، بوونى پەرلەمان تەنیا کارتۆنێک بوو، لەماوەى 25ساڵى ڕابوردودا پەرەیان دا بەدەسەڵاتى میلیشیایان دەیان دەزگای میلیشیایى سەرکوت گەریان دروست کرد، سەرکوتى ناڕازەیەتیە کرێکارى و جەماماوەریەکانیان پێ کرد، خەڵکانى چەپ وکۆمۆنیست و ئازادى خوازیان تیرۆرو زیندانى کرد، ڕۆژنامە نوسانى ناڕازى تیرۆرکران، هەر لەژێر سایەى ئەم سیستەمەدا هیچ مانەیەک بۆمافى هاوڵاتیبوون نەمایەوە، سەرەتایترین شت بۆ مرۆڤ کە مافى بەدەست هێنانى هەلى کار و پەیدا کردنى نانى ڕۆژانەیە، لەلایەن ئەم دەسەڵاتدارانەوە بە بارمتە گیرابوو، دەبوایە کرێکاران و فەرمانبەران و هاوڵاتیان لەرێى ئەندام بوونیانەوە ئەم مافە بەدەست بێنن، بیمە کۆمەڵایەتییەکان تەنیا شیعار و دروشمى ڕاگەیاندنەکانیان بوو، هەر بۆیە بازاڕی کاری کوردستان، گەشەی ئابوری کوردستان سەرزەمینێک بوو بۆ تاڵان و بڕۆی حزبەکانی کوردایەتی، هەرچی یاسا و ڕێسای ئینسانی و سەردەمیانە و هاوچەرخە نابوویانە ژێر پێوە لە پێناوی کەڵەکەی سەرمایە، لە ئاکامی ئەم پڕۆسەیەدا بارزانی و چەندین سەرکردەی تر بوونە گەورە سەرمایەداری جیهانی و ناوچەیی، وە ئەمە وای کرد کە قەڵشتێکی گەورەی چینایەتی دروست بێت واتە ئۆردوویەکی گەورەی کرێکاران و زەحمەتکێشانی کوردستان، وە لەلایەکی تر چینێکی تری جەردە و تاڵان و بڕۆی بۆرژوازی کە بە زمانی سادەی خەڵکی کوردستان کە پێیان ئەڵێن فیرعەونەکان دروست بوون.\nئێستا دوای دروستبوونی کێشمە کێشی بارزانی لەگەڵ مالیکی و نەهاتنی بودجە و مووچە لە حکومەتی مەرکەزیەوە، ئەم دەسەڵاتە حەکیمەی بارزانی بەرگەی شەش مانگ ئیدارەکردنی خەڵکی کوردستانی نەگرت و وەک تۆڕی لۆکز هەڵدەوەرێ، ئێستا دوای زیاتر لە ساڵ و نیوێک لە ژیان کردنی خەڵکی کوردستان لە سایەی ئەم قەیرانانەدا، مووچەی کرێکاران و فەرمانبەران بۆتە ١٠٠ ڕۆژ جارێک، سلفەکان و ئەقاری خانوبەرە ووشک بوون، بازاڕی کوردستان داڕما، دەیان کۆمپانیا ئیفلاسیان کرد، سەدان هەزار کرێکار بێکار بوون، هەر بەپێی ئاماری یەکێتی وەبەرهێنان %٨٠ وەبەرهێنان کەمی کردووە، هەژاری بێ وێنە ڕووی لە کوردستان کردوە، دەیان قەیرانی جۆرا و جۆریان بۆ خەڵک دروست کردووە، کۆچى بەلێشاوى خەڵک دەستى پێکردووە، خەڵک لەدەست ژیانى جەهەنەمى کوردستان، خۆیان داوە دەست قەدەرى ژیانى هات و نەهاتى ڕۆژانە تراژیاى دڵتەزێن دەبیستن. ئێستابەپێچەوانەوە فەزاى کوردستان نەک کەنارى ئارام نییە بۆژیان کردنى خەڵکى کوردستان و ئاوارەکان، بەڵکو کۆمەڵگەیەکە بەرەو داروخان و لێک هەڵوەشان دەچێت. دەسەڵاتداران و سەرۆکەکەى هیچ ئاسۆیەکى ڕونیان نییە و خۆیان خولقێنەرى ئەو بارودۆخەن.\nهەروەها ئەوەى پێى دەڵێن رێکخستنەوەى ماڵى کوردى لەسایەى سەرۆکدا، ئێستا لە هەموو کات زیاتر ریزى ناسیونالیزمى کورد لەبەریەک هەڵوەشاوەتەوە کەوتۆنەتە بەرامبەر یەکەوە، ئێستا ئەم هێزانە بەشێکیان لەجەمسەرى ئێراندایەو، بەرەکەى تر لە کەشتى تورکیادایە وخەریکن سیاسەتەکانى ئەم دەوڵەتانە دەبەنە پێشەوە، لەئاکامى ئەم سیاسەتەنەدا کۆمەڵگاى کوردستانیان توشى گێژاوى قوڵ کردووە. هەروەها ئەوەى دەڵێن بارزانى ئەندیازارى ئاشتییە، لە ئاشتى نێوان پەکەکە و تورکیا، دیسانەوە پوچە و بێ بنەمایە، بارزانى خۆى لەجەمسەرى ئۆردوگاندایە و لە دژى مافەکانى خەڵکى کوردستانى تورکیادایە ئیترچۆن دەبێتە نوێنەرى سوڵح و ئاشتى.\nئێستا لەسایەى سەرۆکدا کێشمەکێشى نێوان حیزبەکانى کوردایەتى، لەپێناو دەسەڵاتى خۆیاندا لەهەرێمى کوردستان قوڵتر بۆتەوە، پۆستى سەرۆکایەتى کراواتە بیانوى حیزبەکان و خەریکن کۆمەڵگاى کوردستان دەرگیرى جەنگێکى تردەکەن یان لەباشترین حاڵەتدا دەگەرێنەوە بۆدووئیدارەیى، بارزانیش ئامادەنییە دەست بەردارى پۆستەکەى بێ، دەبێ بارزانى ئەوە بزانێ کەخەڵکى کوردستان لەتەواوى حیزبەکانى دەسەڵاتدار توڕە و بێزارن، هەربۆیە نەدەسەڵاتى ئەو حیزبانەیان دەوێ نەدەیانەوێ لەسایەى بارزانى دا بژین.


گێستاپۆ - ویکیپیدیا، ئینسایکڵۆپیدیای ئازاد\nگێستاپۆ یان گێشتاپۆ (Gestapo) کورتکراوەی Geheime Staatspolizei بە واتای پۆلیسی حکومیی نھێنی ناودارتین دەزگای ئاسایشی ئەڵمانی بوو بە شێوەی نھێنی ئەم دەزگایە بەرپرسی یەکەمی ھەموو کردارەکانی کوشتن و تیرۆری کەسی و وێرانکردنی ھەزاران شوێن بوو لە ماوزەی حوکمی نازیەکاندا دروست بوو بۆ پاراستنی وڵاتی ئەڵمانیا و حیزبی نازی پۆلیسی نھێنی لە ٢٦ ئەپریڵی ١٩٣٣ دا لە بڕوسیا دروست بێت.\nئەم دەزگایە ھێرمان گۆرینگ دروستی کرد لە چەندین پۆلیسی بە ئەزموون لە دوای سەرکەوتنی ئەدۆلف ھیتلەر لە ئەلمانیادا لە مایسی ١٩٣٣ دا. ئەرکی پۆلیسی نھێنی پاراستنی وڵاتی ئەلمانیای نازی و حیزبی نازی بوو ھەروەھا پاراستنی ئەلمانیا بوو لە کاری تەخریب و ویرانکاری و خیانەتی نیشتیمانی دواتر کە یاسای ئەلمانیا گۆڕا جی ستاپۆ دەستی بەجوڵە کرد بە شێوەیەکی سەربەست بە بێ ئەوەی یاسا بتوانێت ڕێگری لەکارەکانیان بکات.دادوەری ئەڵمانیا بەم شێوە وەسفی جی ستاپۆی کردووە (( کاتێک جی ستاپۆ بە ئارەزوو فەرمانی حیزب ئەجوڵێت ئەوە جوڵە و کردەکانی جی ستاپۆ ئەوکات یاسایی ئەبن)) وە دەقی یاسای ئەڵمانیای دەقی سەریحی تێدا بوو بۆ لێبوردنی جی ستاپۆ لە ھەموو کارەکانی کاتێک کە داوایان لە دادگا لەسەر تۆمار ئەکرێت.\nیەکێک لە کارەکانی ئەم دەزگایە ئەوە بوو کە ئەو کەسانەی لەناوئەبرد کە مەبەستیان بوو بەبێ ئەوەی ڕوو بەڕووی دادگیان بکەنەوە.ئەو کەسەی کە ئەگیرا ئیمزای لەسەر پەڕەیەک ئەکرد و ڕێگەی بە جی ستاپۆ ئەدا کە لەناوی ببەن بە ڕەزامەندی خۆی.لە ساڵی ١٩٣٤ ھیرمان گورینگ زۆری بۆ ھێنرا لە لایەن ھێنریک ھیملەرەوە بۆ ئەوەی جی ستاپۆ لەژیر یەک لیوادا ڕێک بخات بۆ ئەوەی دەستەڵاتی ھیملەر بۆ دورترین سنور زیاد بکات.\nلە ماوەی شەڕی دووەمی جیھانیدا ژمارەی ئەو کەسانەی کە لەم دەزگایەدا کاریان ئەکرد گەیشتە نزیکەی ٤٥٠٠٠ کەس زۆربەشیان لەوناوچانە کاریان ئەکرد کە ئەڵمانیا داگیری کردبوون زیاتریش ھەوڵی ئەوەیان ئەدا زانیاری لەسەر یەھوودی و شیوعیەکان کۆ بکەنەوە و ڕاپیچی زیندانیان بکەن و پاشتر بیانکوژن وە لە دادگای نۆرمبیرگ دا دەزگای جی ستاپۆ کارەکانی ڕاگیرا و بە کاری دژە مۆرفایەتی تاوانبارکرا.\nوەرگیراو لە «https://ckb.wikipedia.org/w/index.php?title=گێستاپۆ&oldid=906294»\nھۆلۆکۆست لە ئاڵمانیا


سەرۆکی باندێکی تاوانکاری دەستگیرکرا\nYou are at:Home»هاوپۆلنه‌كراو»سەرۆکی باندێکی تاوانکاری دەستگیرکرا\nBy nuche.net on\t 2018/09/14 هاوپۆلنه‌كراو\nبەڕێوەبەرایەتی پۆلیسی پارێزگای سلێمانی، دەستگیرکردنی سەرۆک باندێکی تاوانکاری راگەیاند.\nبەڕێوەبەرایەتی پۆلیسی سلێمانی، لە راگەیاندراوێکدا، لە پەیجی تایبەتیی خۆی لە تۆڕی کۆمەڵایەتی فەیسبووک بڵاوی کردووەتەوە، کە له‌چوارچێوه‌ی هه‌ڵمه‌ته به‌رده‌وامه‌كانی مه‌فره‌زه‌كانی پۆلیسی پارێزگای سلێمانی بۆ ده‌ستگیركردنی ئه‌و تۆمه‌تبارانه‌ی فه‌رمانی ده‌ستگیركردنیان هه‌یه‌و له‌لایه‌ن دادگاوه داواكراون، پاشنیوه‌رۆی دوێنی ١٣-٩-٢٠١٨، له رووبه‌رووبونه‌وه‌یه‌كدا توانرا سه‌رۆكی باندێكی تاوانكاریی ده‌ستگیر بكرێت.\nلەو راگەیاندراوەدائاماژە بەوەدراوە، کە هێزێكی پۆلیسی نه‌هێشتنی تاوان و مه‌فره‌زه‌یه‌كی پۆلیسی سلێمانی، بازگه‌یه‌كی كاتیان دانا له‌ژێر پردی وڵوبه‌ی شاری سلێمانی داناوە، به‌مه‌به‌ستی ده‌ستگیركردنی ئه‌و تۆمه‌تبارانه‌ی فه‌رمانی ده‌ستگیركردنیان هه‌یه، توانیوانە سه‌رۆكی باندێكی تاوانكاریی به‌ناوی (ئـ، ع، ن) دانیشتوی شارۆچکەی سه‌یدسادق ده‌ستگیر بكه‌ن.\nهەروەها ئەوەش ئاشکرا کراوە، کە له‌كاتی ده‌ستگیركردنیدا، ئەو سەرۆک باندە، رووبه‌رووی مه‌فره‌زه‌كانی پۆلیس بووەەتە‌وه و هه‌وڵی هه‌ڵهاتنی داوە، به‌ڵام له‌لایه‌ن مه‌فره‌زه‌كانی پۆلیسه‌وه به‌برینداری ده‌ستگیر كرا، هاوكات دوو تۆمه‌تباری دیكه، كه له‌گه‌ڵیدا بوون هه‌ڵهاتوون و هێزه‌كانی پۆلیس له‌هه‌وڵی ده‌ستگیركردنیاندان.\nپۆلیسی سلێمانی ئاماژەی بەوەشداوە، کە تۆمه‌تباره ده‌ستگیركراوه‌كه، سه‌رۆكی باندێكی تاوانكارییه، كه به‌چه‌ندین مادده‌ی یاسایی له‌لایه‌ن دادگاوه داواكراوه، له‌وانه‌ش ماده‌كانی ٤٤٣، ٤٣٠، ٤٣١، ٤٥٦ و چه‌ند مادده‌یه‌كی یاسایی تر.\nلەبارەی تەندروستی تۆمەتبارەکە هاتووە، کە له‌ئێستا تۆمه‌تباره‌كه له نه‌خۆشخانه‌یه و له‌ژێر چاودێری پزیشكیدایه و باری ته‌ندروستی جێگیره و به‌بریاری دادوه‌ر به‌نده.\nپۆلیسی سلێمانی ئەوەشی نەشاردووەتەوە، کە له‌كاتی ده‌ستگیركردنی تۆمه‌تباره‌كه و به‌هۆی رووبه‌ڕووبونه‌وه‌كانه‌وه، ئه‌فسه‌رێك و دوو كارمه‌ندی هێزه‌كانی پۆلیس بریندار بوون و له ئێستا چاره‌سه‌ری پزیشكییان بۆ كراوه و باری ته‌ندروستییان جێگیره.\nمەراسیمی دابەشكردنی خەڵاتی ئۆسکار دوادەخرێت\nقەدەغەی هاتوچۆ درێژ دەکرێتەوە


چالێنجی بەرهەمهێنانی پێكۆتە لە نێوان مەترسی و قازانجدا | دەزگاى زارى کرمانجى\nچالێنجی بەرهەمهێنانی پێكۆتە لە نێوان مەترسی و قازانجدا\nد. یوسف دۆسكی\nزۆر كەس بە پەرۆشەوە خۆبەخشانە بەشداری لە تاقیكردنەوە پزیشكییەكاندا دەكەن، بەڵام هەموو كەس وابیرناكاتەوە خۆبەخشانە بەشداریكردن لە پرۆسەی چالێنجی تاقیكردنەوەی مرۆیی بۆ بەرهەمهێنانی پێكۆتەی نەخۆشی كۆڤید-١٩ كارێكی خۆش و سەرنجڕاكێش بێت، چونكە لەم تاقیكردنەوەدا دەرزیێك كە پێكۆتەیەكی نەسەلمێنراوی تێدایە لە خۆبەخشەكە دەدرێت، ئینجا بە مەبەست و ئەنقەست زەمینەیەك ساز دەكرێت كە كەسە خۆبەخشەكە بەركەوتنی لەگەڵا ڤایرۆسی كۆرۆنا هەبێت، سەرەڕای ئەوەی كە هێشتا دەرمانێكی سەلمێنڕاو بۆ چارەسەی نەخۆشی ئەم ڤایرۆسە لە ئارادا نییە بەڵام زیاتر لە 32 هەزار كەس لە وڵاتە یەكگرتووەكانی ئەمریكا و ١٣٩ وڵاتی دیكە ناویان لەم چالێنجە تۆماركردووە، ئەوان ئامادەن خزمەتی خۆیان پێشكەشی ئەم كۆمپانیایانە بكەن كە هەوڵی پێشخستنی ڤاكسینی كۆرۆنا دەدەن هەنۆكە زیاتر لە ١٧٩ پێكۆتە لە ژێر توێژینەوەی كۆمپانیاكاندایە لەم پرۆسەیەدا خۆبەخشەكان لە تاقیكردنەوەیەكی مەبەستدار بەركەوتەیان لەگەڵا ڤایرۆسی كۆرۆنا ( SARS- CoV-2 ) دەبێت بۆ ئەوەی پەرەسەندنی ڤاكسینەكە خێراتر بكرێت و لە ماوەیەكی كورتدا بەردەست بێت.\nمشت و مڕێكی گەرم لە نێوان پزیشكەكان لە لایەك و پسپۆڕانی بواری ئاكاری پزیشكی و رەوشت لە بواری زیندەوەرزانیدا لە لایەكی تر لە ئارادایە، لایەنگرانی خێراكردنی پڕۆسەی تاقیكردنەوەی بەرهەمهێنانی پێكۆتەكە دەلێن كە دەشێ بەم كارە چەندەها مانگ لە ماوەی بەرهەمهێنانی كورت بكرێتەوە و لە ئایندەیەكی نزیكدا بۆ مرۆڤایەتی بەردەست بێت، ئەوان زیاتر جەخت لەسەر ئەوە دەكەنەوە كە لەرێی ئەم ئالنگارییە لە ماوەیەكی كمدا ڤاكسین بەرهەم بهێنرێت و ئەم پەتایە جیهانییە (pandemic ) خێرا كۆتایی بێنێت، بەڵام لەلایەكی دیكەوە بەهۆی نوێبوون و نەزانراوبوونی سرۆشتی ئەم ڤایرۆسە و نەبوونی دەرمانێكی كاریگەر بۆ چارەسەری نەخۆشی كۆڤید-١٩، پارێزەرانی رەوشت لە بواری پزیشكیدا دەڵێن كە بەم چالنجە خێرایە خۆبەخشەكان رووبەڕووی ریسك و مەترسییەكی لەرادەبەدەر دەكرێن كە دەشێ بەهایەكەی تێكچوونی تەندروستی یا لە لەدەستدانی ژیانیان بێت.\nسەرۆكی ناوەندی پزیشكی ئەمریكا سوسەن بەیلی دەبێژێت، " بە ئەنقەست بەركەوتەكردنی خەڵك بۆ ڤایرۆسی كۆرۆنا لادانە لە رەوشت. " لەم تاقیكردنەوەیەدا، خەڵك وەكۆ كرێكار لە كایەی پزیشكیدا ناونوس دەكرێن و دادەمەزرێن بۆ ئەوەی كە دوای وەرگرتنی پێكۆتە نەسەلمێنراوەكە بەركەوتنی راستەوخۆیان لە گەڵا ڤایرۆسەكە هەبێت، ئەم بەركەوتنەی خۆبەخشەكان یا كرێكارانی بواری پزیشكی زۆر زیاتر دەبێت لە بەركەوتنی گشتی تاكەكانی كۆمەڵگە بۆ ڤایرۆسەكە لە ژیانی ئاسایی خۆیاندا خاتوو سوسەن دەڵیت، " بەڵام بۆ تێگەیشتن لە چۆنیەتی كاریگەری و سەركەوتووی پێكۆتەكە، زەمەن گەرەكە تا زانیاریمان دەست كەوێت لەسەر ئەم ژمارەیەی خەڵك كە لە كاتی ژیان و كاری ئاسایی خۆیاندا تووشی ڤایروسی كۆرۆنا دەبن."\nلایەنگرانی ئەم بەرەنگارییە خێرایە پێیان وایە ئەم رێبازە لە تاقیكردنەوە ماوەی پێویست بۆ پەرەسەندنی پێكۆتەكە دەتاشێت و لە كاتێكی كم دا نزیك دەبنەوە لە بەرهەمهێنانی ڤاكسینەكە، پرۆفیسۆر مارك لیپسیچ (Marc Lipsitch ) لە زانكۆی هارڤارد دەلێت " تاقیكردنەوەی ئەم چالێنجە دەشێ چەندین مانگ لە زەمەنی رێگەپێدراوی پڕۆسەكە كم بكاتەوە."\nئەم تاقیكردنەوە مرۆییانە دەرئەنجامەكانیان مەترسیی گەورە و قازانجی گەورەی دەبێت رێكخراوی تەندروستی جیهانی (WHO) لە رێنماییە نوێیەكانی ئاماژە بە مێژووی دوورودرێژی چالێنجی مرۆڤی لە تاقیكردنەوە پزیشكییەكاندا دەكات ئەم رێكخراوە دەڵێت كە لە پەنجا ساڵی رابردوودا بە شێوەیەكی تەندروست توێژینەوەی پزیشكی لە ژێر چاودێری كۆمیتەی ئاكار و ئەخلاقی توێژینەوەدا، بە رەزامەندی دەیان هەزار مرۆڤی پێگەیشتووی خۆبەخش بەئەنجام گەیندراوە، ئەم توێژینەوانە یارمەتیدەر بوونە بۆ خێراكردنی پڕۆسەی پێشخستنی پێكۆتە لە دژی كۆلێرا و تایفوید ( گرانەتا) و هەروەها بۆ هەڵسەنگاندنی رادەی پارێزراوبوونی بەرگری لەشی مرۆڤ بەرامبەر بە ئەنفۆلانزا.


بەهەشت | بۆ خوای گەورە كە ئێمەی دروست كردوە ئێمە پێمان نەوتووە دروستمان بكات\nمیوانی ئەمڕۆ: ٢٧٣٠\nمیوانی هەفتە: ٢٧٣٠\nكۆی گشتی سەردان لە بەرواری ٢٠١٠/١٥/٥: ١٥٣٩٥٨٦٤\nپرسیاری ژمارە ٦٤٤: پرسیارەكەم بەم نمونەیە دەست پێ دەكەم:كاك عبد الله ئەو مۆبایلەی ئەدا بە من بەڵام من پێم نەوتوە بمدەرێ داوام لێ نەكردووە بەڵكو وەكو دیاریەك دەیداپێم دوای منەتیش ئەكا بەسەرما ئەڵێ بۆ وات لێ كرد یان بۆ نموونە ئەگەر بشكێت دەڵێ بۆ شكاندنت،یان بۆ فڵانە تەلەفۆنی پێ ئەكەی ؟پرسیارەكە لێرەدا ئەمەیە: ئەڵێ بۆ خوای گەورە كە ئێمەی دروست كردوە ئێمە پێمان نەوتووە دروستمان بكات دوای منەتیش ئەكا بەسەرما،جاوەڵامی بەڕێزتان چیە بۆ ئەم پرسیارە؟\nشتێك هەیە پێی دەڵێن: [قیاس مع الفارق]\nقیاسی شتێك دەكەی بەسەر شتێكدا بەڵام فەرق هەیە مادام كەفەرق هەبوو موماسیل نەبوو فرع و أصلەكە ئەو شتەی كە دەیچوێنی قیاسی دەكەیتە سەر ئەصلێك كە وەكو یەك نەبوون موتشابهـ نەبوو لە عیللەدا ئەوە موتەشابهیش نابن لە حوكمدا\nبۆ نموونە: [وَلَيْسَ الذَّكَرُ كَالأُنْثَى] ژن و پیاو وەكو یەك نیە\nئەگەر قیاسی ژن بكەمە سەر پیاو یان پیاو بكەمە سەر ژنە هەڵەیە یان نا؟بێ گومان هەڵەیە\nبڵێین والله مادام ئافرەت منداڵی دەبێت دەبێت پیاویش بیبێت شتی وا هەڵەیە چونكە وەكو یەك نین مادام عیلەتەكە وەكو یەك نیە حوكمیشیان وەكو یەك نابێت جا ئەو فەیلەسوفەی بە حیساب ئەو نمونەیەی هێنایەوە قیاسی خەلقی خوای كردۆتە سەر دیاری كردنی مۆبایلێك دەڵێین لە دوو شتدا فەرق هەیە كە لە دوو شتیشدا فەرق هەیە كەواتە حوكمەكەش فەرقی دەبێت یان نا؟بێ گومان حوكمەكەش فەرقى دەبێت.\n[یەكەمیان] : ئەو مۆبایلە وتت دەدەمە كاك عبدالله دەڵێم هەدێ بۆ خۆت دوای كاك عبدالله بۆ دەبێت مەرجت لەسەر دابنێ ئاوها بكەو ئاوها مەكە ؟ئەو نەیكردوە بە هەدێ بۆ تۆ؟نابێت مەرجت لەسەر دابنات.\nئێمە دەڵێین خوای پەروەردگار ڕوحی هەدێی تۆ نەكردووە بە بەلاش تۆی دروست كردووە ئەو مۆبایلەی كاك عبدالله دەیدات بە تۆ كە دای بە تۆ پێش ئەوەی بیدات بە تۆ كاك عبدالله كە بۆ خۆی مۆبایلەكەی بشكێنێت كەس بۆی هەیە بڵێ بۆ وات كرد؟\nكەس بۆی هەیە بڵێ بۆ زوڵم دەكەی؟ بەڵام دای بە تۆ لە موڵكی كێ دەرچوو؟لە موڵكی كاك عبدالله دەرچوو بو بە موڵكی كەسێكی تر ئایا ئێمە كە خوا دروستی كردوین لە موڵكایەتی خوا دەرچووین بۆ كەسێكی تر ؟ئێمە هەر موڵكی خواین ئێمە هەر مۆبایلەكەین پێش ئەوەی هەدێ بكرێت،مادام هەر موڵكی خواین چۆن كاك عبدالله مۆبایلەكەی خۆی بشكێنێ كەس بۆی نیە گلیەی لێ بكات ئێمەیش موڵكی خواین خوای گەورە چیمان لێ بكات كەس بۆی نیە قسە بكات.\nكەواتە مۆبایل لە موڵكیەت دەرچوو بەڵام ئێمە لە موڵكیەتی خوا دەرنەچوین ئەوە فەرقی یەكەم.\n[فەرقی دووەم] : كاك عبدالله كە مۆبایلەكەی دایە تۆ مەرجی لەسەرت دانەنا نەیگوت دەتدەمێ بەو مەرجەی بۆ ئەو شتە بەكاری بێنی كە مەرجت لەسەر دابنێ بڵێ بەو مەرجە تۆ تەلەفۆن بۆ شتی پێویست وشتی چاك بكەی ئەگەر بێـت و تەلەفۆن بكەی بۆ شتی خراپ و بۆ ئافرەت و بۆكۆمەڵێ شتی بەدڕەوشتی ئەوە گەردنت ئازا نەبێت و ئەو مۆبایلە حەڵاڵت نەبێت بۆی هەیە ئەو مەرجە دابنێ یان بۆی نیە؟بێ گومان بۆی هەیە دوای تۆ بۆ شتی خراپ بەكارت هێنا بۆی هەیە موحاسەبەت بكات یان بۆی نیە؟چونكە كاتێك كە دای بەتۆ مەرجی لەسەرت دانا\nجا خوای گەورە نەیفەرمووە من ئێوەم دروست كردوە [عَبَثاً] ، [وَمَا خَلَقْنَا السَّمَاءَ وَالأَرْضَ وَمَا بَيْنَهُمَا لاعِبِينَ] ، [ أَيَحْسَبُ الإِنسَانُ أَنْ يُتْرَكَ سُدًى]\nیانی خوای پەروەردگار وای نەكردوە بە بەرەڵا دروست كرابیت بڵێی تەواو منی دروست كردوە ئیتر ئیشی بە من نیە،نەخێر [وَمَا خَلَقْتُ الْجِنَّ وَالإِنسَ إِلاَّ لِيَعْبُدُونِ] خوای گەورە مەرجی داناوە [إِلاَّ لِيَعْبُدُونِ]\nكەواتە لەسەر ئەو مەرجەی كە دایناوە موحاسەبەت دەكاتەوە بۆی هەیە یان بۆی نیە؟\nیەكەمیان موڵكی ئەوین و لە موڵكایەتی دەرنەچوین وە دوەمیشیان دروستی كردوی بە مەرجێك دروستی كردویت،دروستی نەكردوی ئینسان وەكو ئاژەڵ بژێت نا بۆ ئەوە دروستی نەكردوی فەرمویەتی بۆ ئەوە دروستانم كردوە بمپەرستن\nجا كە تۆ نەیپەرستی كەواتە بۆی هەیە موحاسەبەت بكات یان نا ؟هەروەكو چۆن وتمان تۆ مۆبایلێك دەدەی بە كەسێك بەو مەرجە ئەگەر ئەو مەرجە نەكات بۆت هەیە موحاسەبەی بكەی بەهەمان شێوەش خوای گەورە مەرجی داناوە.\nئەگەر خوای گەورە فەرموبای من ئێوەم دروست كردوەو خۆتان حوڕن تەواو بە حوڕی خۆتان بژین دوای خوا بمانخاتە جەهەنمەوە چونكە بە حوڕێ خۆمان ژیاین دەڵین خوایەگیان تۆ شتێكت ووت وە شتێكت كرد لە یەك جیان.\nبەڵام ئەوەی كە فەرموویەتی هەر ئەوەشە كە داوامان لێ دەكات و هیچی تر نا،جا فەرق هەیە مادام فەرق لەو دو شتە هەیە كەواتە قیاسی خەلقی خوا لەسەر قیاسی هەدێی مۆبایلێك بۆ كەسێكی تر قیان مع الفارق قیاسێكی باتڵە.\nئەم پرسیارە لە لایەن بەڕێز [د.عبداللطيف أحمد] ەوە وەڵام دراوەتەوە.


بزووتنەوە لەسەر كەل، شەرمی حزبەكان دەشكێنێت – basknet.org\nبزووتنەوە لەسەر كەل، شەرمی حزبەكان دەشكێنێت\nسەعد مەلا عەبدوڵلا گوڵپی\nلە كوردستان، كەس و لایەنی زۆرمان هەبووە و هەیە كە تەنها فێری دەستبەسەراگرتن و داگیركردنی شاشەی كەناڵەكان و مایكی سەراكانن، بەڵام لە كرداردا وەك فس فس پاڵەوان دەردەكەون و تواناو غیرەتی دەربڕینی هەڵوێستێكی بوێرانەو بێ شەرمانەیان نییە لەبەرانبەر دەسەڵاتێكی دز و گەندەڵ و بێ منەت، بەڵكو لەژێر پەردەوەو شەرمنانە لەگەڵ دەسەڵات گفتوگۆ دەكەن و لەگەڵ گەل و شاشەكانیش بێ شەمانە دەكەونە گۆ، بەڵام ئەمجارە و دوای قوڵبوونەوەی دۆخی ئاڵۆزی هەرێمی كوردستان، بزووتنەوەی ئیسلامی وەك تاكە هێزی ئۆپۆزسیۆن كە هەر لە سەرەتاوە پێشبینی شكست و لاوازی ئەم حكومەتە بنكە فراوانەی دەكرد، لە دەستپێشخەرییەكی كەم وێنەدا بۆ چارەسەركردنی دۆخی هەرێم داوای رێكخستنەوەی لایەنە ئۆپۆزسیۆنەكان دەكات.\nبزووتنەوەی ئیسلامی لە پڕۆژە چاوەڕوانكراوەكەیدا و لە بەرژەوەندی هاووڵاتیانی كوردستان و بە بێ رەچاوكردنی بەرژەوەندییەكانی، پڕۆژەیەكی یەكلاكەرەوە بۆ چارەسەركردنێكی یەكلاكەرەوەی كێشەكانی هەرێمی كوردستانی راگەیاندووە و تۆپە ئەڵتونییەكەی خستوەتە بەردەم لایەنە ئۆپۆزسیۆنە نوێییەكان و وەك نەریتی هەمیشەیی خۆی خۆشی نەكردوەتە سووری بەرلەشكر و خۆی بە خاوەنی پڕۆژە و سەركردایەتی پڕۆژەكە لە قەڵەم نەداوە و ئامادەیی هەیە كە لەپێناو چارەسەركردنی كێشەكانی كوردستان خۆی بكاتە قوربانی، لەمەشدا پێشەنگی نواندووە، بۆ نمونە لە پێكهێنانی لیستی ئیسلامیدا ئامادەبوو بە بێ وەرگرتنی هیچ كورسی و پۆستێك بڕواتە نێو ئەو هاوپەیمانیەتییەوە تەنها لەبەر سەرخستن و سەرگرتنی ئەو پرۆژەیە، لە بوارە كارگێڕی و سیاسی و خزمەتگوزاریەكەشدا، بزووتنەوەی ئیسلامی لە پارێزگای هەڵەبجە دوو كورسی ئەنجومەن و پۆستە ئیدارییەكانی بەخشیە لایەنەكانیتر تاكو ئەنجومەنی پارێزگای هەڵەبجە پێك بێت و بەرژەوەندییەكانی خۆی خستە چاڵەوە، هەرچەندە بەداخەوە هیچكامیان لەبەر ئەنانیەتی سیاسی و بێ منەتی بەشێك لە لایەنەكان سەركەوتوو نەبوون، بەڵام ئێستا بزووتنەوەی ئیسلامی وەك سەرمەشق لە پڕۆژە هاتوەتە سەر كەل و داوای شكستی حكومەت و كردنەوەی دەرگایەكی رەحمەت دەكات بۆ گەلی كوردستان، پێویستە حزبەكانیتر هەنگاوێكی بوێرانە و بزووتنەوانە هەڵبگرن بۆ سەرخستنی ئەو پڕۆژەیە تاكو بگەنە سەركەوتنێكی ئاشتیانە.\nیەكخستن‌و رێكخستنی ئۆپۆزسیۆنی كوردستان زامنی سەركردایەتیكردنی ئاشتیانەی دەسەڵات و روخانی ناعەدالەتی و گەندەڵییە لە كوردستان، جگە لەوەش پێشڕەویكردن و پشتیوانیكردن و بەشداریكردنی لایەنەكانی ئۆپۆزسیۆن لە خۆپیشاندانەكانی گەلی كوردستان دەرخەری خەمخۆری و هەڵوێستێكی مەردانە و جوامێرانەیە بۆ داهاتووی گەلی كوردستان و بزووتنەوەی ئیسلامیش لە پڕۆژەكەو لە زاری بەرپرسەكانییەوە ئامادەیی بەشداریكردنی خۆپیشاندانەكانی كردووە لە رابەرەوە تاكو سەرجەم ئەندامەكانی بۆیە بەهێزكردنی پڕۆژەكەو پاڵپشتیكردنی لەلایەن هێزەكانیتر ئۆپۆزسیۆنێك دروست دەبێت كە لە داهاتوودا ئۆپۆزسیۆنەكان دەبنە سەرمەشق و جوڵێنەری حوكمڕانی، نەك خەڵكی گەندەڵ و دز و مافیا.\n(پاس)ی حکومەت مەکەن مەبنە گۆڵچی ئەم یاریکەرانە مەلا گیان پێنج فەرزە لەمزگەوت نوێژخوێنان ڕووت مەکەرەوە …\nپێش 5 ڕۆژ\nچوار کەس گەنجێک دەدەنە بەر چەقۆ\nخشتە وکاتی یارییەکانی ئەمڕۆ(شەممە)ی خولە ناوخۆییەکانی ئەوروپا\nباڵوێزی کۆماری چین ئامادەیی خۆی دەربڕی بۆ جێبەجێکردنی ڕێکكەوتنی نێوان عێراق و چین


سوپای تورکیا لە ئەفغانستان چی بەسەر دێت؟ – Knwe.org\nسەرەکی » وتار » هیوا محەمەد » سوپای تورکیا لە ئەفغانستان چی بەسەر دێت؟\nسوپای تورکیا لە ئەفغانستان چی بەسەر دێت؟\nتورکیا وەک ئەندامی ناتۆ لەگەڵ ئەمریکا خۆی خزاندە ناو ئەفغانستان بۆ لەناوبردنی بزووتنەوەی تالیبان، لەماوەی مانەوەیدا لەو وڵاتە هاوشێوەی لیبیا و هەرێمی کوردستان، هەمیشە لە هەوڵی چەسپاندنی هەژموونی خۆیدا بووە، چ لە رێگەی ئایینییەوە وەک (قەڵای عوسمانیی سوننەگەر) چ وەک هێزێکی گەورەی ناوچەکە.\nتورکیا لەو ماوەیەدا توانیویەتی هەزاران کەسی خەڵکی ئەفغانستان بکاتە هەواداری خۆی و کاریگەرییان لەسەر دابنێت، هەروا زۆریشی گواستۆتەوە بۆ ناو تورکیا و خولی راهێنان و تیوریی بە (شێوازی هێڵی ئیسلامگەرایی خۆیان) بۆ کردونەتەوە.\nتورکیا بە نیازی کشانەوەیە لە ئەفغانستان؟\nئێستا ئەوانە هەریەکەیان بوونەتە کادرێک و بە نوێنەرایەتی میتەکان لەناو خەڵکی ئەفغانستاندا کار دەکەن، ئەمەش وای کردووە کە ئەنقەرە بڕیاری کشانەوە نەدات لەو وڵاتە، ئەگەرچی ئەمریکا و ناتۆش هەموویان دەکشێنەوە.\nتورکیا بە بیانووی پاراستنی فڕۆکەخانەی کابول خۆی دەهێڵێتەوە، ئەمە رەنگە بۆ حکومەتی ئەفغانستان جێی خۆشحاڵی و پێشوازیی بێت، بەڵام یەکەمین چرای سووریان لای تالیبانەوە بۆ داگیرسێندرا و داوایان لێکرا کە وەک ئەمریکییەکان وڵاتەکەیان چۆڵ بکەن، ئەگەرنا هێرشیان دەکەنە سەر.\nئەفغانستانی دوای وەدەرنانی سوپای سووری سۆڤێت، ئەوەی لێکەوتەوە کە دیتمان و بووە سەرچاوەی دوو شتی مەرسیدار و هەناردەکردنیان بۆ دەرەوەی ئەو وڵاتە ئەویش تیرۆر و توندڕەوی بوو، کە گەورەترین چالاکییان لە 11 ی سێپتەمبەر بوو لە ئەمریکا و هێنانی سوپای ناتۆی بەدوای خۆیدا هێنا بۆ ئەفغانستان، ئەوەی دیکەشیان بڵاوبوونەوەی فراوانی مادە هۆشبەرەکان بوو بە جیهاندا کە لەم وڵاتەدا بەرهەم دەهێندرا.\nدەیان گروپی توندڕەوی\nتێدا دروست بووە\nماوەی پێش و پاش سەرهەڵدانی تالیبان، دەیان گروپی گەورە و بچووکی ئیسلامی لەم وڵاتەدا دروست ببوون کە هەریەکەیان سەر بە تیرە و تایەفەیەک بوون، هەموو ئەمانە بەپێی ناوچەی جوگرافیایی و تائیفی دابەش بوون و تیاشیاندا بەدەگمەن دوانیان لەگەڵ یەکدا هاوڕا دەبوون و دەکەوتنە یەک سەنگەرەوە، ئەگەر بشبوایە ئەوە زۆر کاتی بوو.\nلەناوەڕاستی حەفتاکانەوە شەڕ و کۆدەتا و هاتنی هێزی دەرەکی و داگیرکاریی رووی لەم وڵاتە کردووە، هێندەیان خوێنی یەکتر رشتووە چاویان سوور بووە، چەند ملیۆنێکیان لێ ئاوارە بووە بە هەموو جیهاندا، لەسەر ئاستی جیهانیش لە پێشەوەی هەژاری و دواکەوتوویی دان.\nئەم شەڕانەش ناکۆکییەکان و دوژمنایەتییەکانی نێوانیانی قووڵتر کردوەتەوە، ئەوانەی لەماوەی 20 ساڵی رابردوودا سەریان داخستبوو، بەهۆی بوونی هێزەکانی ناتۆ لەوێدا، ئێستا لەدوای کشانەوەی ئەوان، وێڕای تالیبان سەرهەڵدەدەنەوە و بە چەکە قورسەکانیانەوە دێنەوە مەیدانی یەکلاکەرەوە بۆ سەندنەوەی پشکەکانی خۆیان.\nشەڕەکان درێژەیان دەبێت\nشەڕەکان هەروەک سەرەتا چۆنیان دەست پێکرد ئاواش بەهەمان میتۆد درێژەی دەبێت، هەرچی گروپە ئیسلامییەکانە (کە پێدەچێت نزیکەی 3 هەزار کەسیان لە باکووری ئەم وڵاتەدا هەبێت و پێشتر لەلایەن تورکیاوە گواستراونەتەوە بۆ ئەوێ) ئامادەن بۆ شەڕی یەکلاکەرەوە. ئەمان لەگەڵ تالیبان دانوویان ناکوڵێت و زۆر دژی یەکن، بەجۆرێک کاتێک یەکتر بە دیل دەگرن یەکسەر دەیانکوژن، بەشێکیش لە هۆزەکان لە دژی تالیبان وەستاونەتەوە لە خوارووی ئەفغانستان و بەشێکیش لە باکوور و رۆژهەڵاتی ئەفغانستان.\nبەم پێیە شەڕێکی گەورە و فراوان لەنێوان ئەم هەموو هێزانەدا روودەدەن و هێزی نوێی وەک داعش و هەروەها گروپی چەکداری نزیک لە تورکیا، دەڵێین تورکیا ئەمڕۆ لەگەڵ 20 ساڵی رابردوودا جیاوازە، لەوەی کاتێک وەک ناتۆ چووە ئەو وڵاتەوە، ئێستا گروپی چەکداریی بابەتی داعش هەن کە تورکیا لە دژیان نییە، ئەوانەش هەن کە لەو ماوەیەدا تورکیا دروستی کردوون، ئەمە سەرباری ئەوەی هەموو ئەو گروپە ناکۆکانەش ماون کە لەدوای کشانەوەی سۆڤێت سەریان هەڵدا.\nسەرۆکی تورکیا دەڵێت ( گرنگترین پێگەی تورکیا لە سەرکەوتنەکانیدایە لە گۆڕەپانی سەربازیدا، هەروا دەڵێت: کاردەکەین لە پێناوی هاوپشتیکردنی براکانمان لەوانەی پێیان خۆشە هاوشانی ئێمە هەنگاو بنێن، لەهەر ناوچەیەکی ئەم جیهانە بن. ئەم وتانە لە چالاکییەکدا لە زانکۆی بەرگریی نیشتمانی لە ئیستانبوڵ رۆژی هەینی رابردوو باسی لێوەکردووە، بەگوێرەی سەرچاوە سایتی روسیا الیوم. ئەم وتانەی ئەردۆغان لەم ساتەدا کە کێشەی ئەفغانستان گەیشتووەتە ئەم دۆخە، پەیامێکی روونە و وەک چۆن لەسەر داوای بەشێکی حکومەتی لیبیا هێزیان ناردە ئەو وڵاتە، ئێستاش بوونەتە گرفت بۆیان، ئاواش بەئاسانی لە ئەفغانستان ناکشێنەوە، چونکە ئەوە بەشێکە لە ئەجێندای تورکیا و لە ماوەی ئەو 20 ساڵەی رابردووەدا کاریان بۆ کردووە و نایانەوێت بێ بەدیهاتنی ئامانج ئەگەر کاتییش بێت دەستبەرداری ببن.\nئەمریکا بەکشانەوەی چەند نیشانەیەک دەپێکێت\nهەرچی ئەمریکاشە بە کشانەوەی هێزەکانی خۆی لە ئەفغانستان چەند نیشانەیەک دەپێکێت یەکێک لەوانە، بریتییە لە نانەوەی شەڕی ناوخۆ لەو وڵاتەدا کە دەبێتە هۆی کوشتاری و هەرکەسیش بکوژرێت سەر بەو رێکخراوانەیە کە بە لای ئەمریکاوە نەیار و لە بەرەی تیرۆریزمدان.


حوسامەدین چەلەبی - ویکیپیدیا، ئینسایکڵۆپیدیای ئازاد\nئارامگای حوسامەدینی چەلەبی لە قۆنیە، تورکیا\nحوسامەدینی چەلەبی سۆفیی بە ڕەچەڵەک کوردە کە لە سەدەی سیانزەھەمی زاینیدا ژیاوە. ھاوچەرخ و شاگردی مەولانای ڕوومی بووە و دوای مردنی ئەو بووە بە جێنشینی. ئەو کاریگەرییەکی گەورەی لە سەر مەولانا داناوە و مەولانا کتێبی مەسنەویی مەعنەویی لەسەر داوی ئەو داناوە و حوسامەدینیش لە نووسینەوە و پیاچوونەوەی کتێبەکەدا یارمەتیی داوە.\nحوسامەدین لە دەوروبەری ساڵی ١٢٢٥ لە شاری قۆنیەی تورکیا لەدایک بووە. باپیری سۆفییەکی بەناوبانگی کورد بووە کە لە بنەڕەتدا خەڵکی ئورمیە بووە، بەڵام تەرمەکەی لە بەغدا نێژراوە. حوسامەدین لە قۆنیە شاگردی مەولانای ڕومی بووە. دواتر لە ساڵی ١٢٧٣دا، دوای مردنی مەولانا، بوو بە جێگری ئەو و موریدەکانی مەولانا شوێنی کەوتن. تا مردنی لە ساڵی ١٢٨٤دا لەو پۆستەدا مایەوە. دوای ئەو سوڵتان وەلەدی کوڕی مەولانا بوو بە سەرۆکی تەریقەتەکە.\nپەیوەندی لەگەڵ مەولانا[دەستکاری]\nمەولانا لەدوای چوونی شەمسی تەورێزی ڕێزی زۆری لە حوسامەدین و شاگردێکی تری بە ناو سەلاحەدین زەڕکووب دەگرت و بێ ئەوان لە مەجلیسدا قسەی نەدەکرد. ئەو مەسنەویی بە ھاندانی حوسامەدین نووسی. خۆی لە مەسنەویدا دەڵێت:\nهمچنین مقصود من زین مثنوی\nای ضیاء حق حسام الدین تویی\nواتە مەبەستی من لە نووسینی ئەم مەسنەوییە تۆی ئەی نووری خودا ئەی حوسامەدین.\nھەروەھا لە پێشەکیی مەسنەویدا و لە چەند شیعری تر و لە نامەکانیدا تاریفی زۆری حوسامەدینی کردووە.\n^ Can, Sefik (2006). Fundamentals of Rumi's Thought. Lanham: Tughra Books. ISBN 978-1-59784-613-4. OCLC 727648161.\n^ "Iranica: ḤOSĀM-AL-DIN ČALABI". www.iranicaonline.org. Retrieved 2021-03-28.\n",Franklin D. Lewis, (2003), "Rumi past and present, east and west: The Life, Teachings, and Poetry of Jalâl al-Din Rumi NewYork.\nوەرگیراو لە «https://ckb.wikipedia.org/w/index.php?title=حوسامەدین_چەلەبی&oldid=768317»\nئەم پەڕەیە دواجار لە ٠٧:٠٥ی ٢٨ی ئازاری ٢٠٢١ نوێ کراوەتەوە.


هەڵبژاردنی ئەمجارەی عێراق، بۆ ئیسلامییەکان شۆکێکی گەورە دەبێت\nڕاپۆرت 29/09/2021 - 10:36 هێمن ساڵح\nبەپێی ئەو لێکدانەوانەی شارەزایەک لە پڕۆسەی هەڵبژاردندا کردوونی ئەوە دەسەلمێنێ، کە هیچ کامێک لە کاندیدانی لایەنە ئیسلامییەکان، کۆمەڵی دادگەری و یەکگرتووی ئیسلامیی کوردستان، لە بازنەکانی هەڵبژاردندا ناگەن بە هیچ، ئەمەش ئەو لایەنانە دوای هەڵبژاردن تووشی شۆکێکی گەورە دەکات.\nعوسمان گوڵپی، شارەزا لە پڕۆسەی هەڵبژاردن و چاودێری سیاسی، بۆ (باسنیوز) رایدەگەیەنێت، بەپێی ئەو لێکدانەوە و شیکارییانەی بە ژمارە کردوویانن، یاسای نوێی هەڵبژاردن بە گشتی لە بەرژەوەندیی لایەنی بچووکی سیاسیدا نییە، چونکە توانای بردنەوەی کورسی بۆ ئەوان زۆر قورس دەبێت، بۆ دەنگی حزبە ئیسلامییەکانیش ئەنجامەکانی تا ڕادەیەك ڕوونە، چونکە هێزە ئیسلامییەکان هێشتا نەیانتوانیوە لە قاڵبی هێزی بچووك دەربچن، بە جۆرێك، لە هیچ بازنەیەکدا دەنگەکانیان بەشی دەرچوونی کورسییەك ناکات. گوتیشی: “ئەم یاسایە بۆ کۆمەڵ و یەکگرتوو ئاسان نییە و لەسایەیدا لە ڕووی دەنگەوە پاشەکشەی بەرچاو دەکەن، بەجۆرێک، هیچ کورسییەک بۆ پەرلەمانی عێراق ناهێنن”، کە وابڕیارە لە 10-10-2021ی ئەمساڵ ئەنجام بدرێت”.\nکشانەوەی بزووتنەوە و بەشداریی کۆمەڵ و یەکگرتوو\nهەر لەسەرەتای بانگەشەی هەڵبژاردنەوە، بزووتنەوەی ئیسلامیی کوردستان رایگەیاند، کە ئەوان بەشداریی لە پڕۆسەی هەڵبژاردنی پەرلەمانی عێراقدا ناکەن، ئەگەرچی لە راگەیەنراوێکدا کۆمەڵێک هۆکاریان سەبارەت بە بەشدارنەکردنیان ریز کردووە و داوای بایکۆتیان لە خەڵکی خۆیان کرد، بەڵام بەپێی لێکدانەوەی چاودێران و شارەزایانی ئیسلامی سیاسی، هۆکارە سەرەکییەکە بەگشتی پەیوەندی بە پاشەکشەی جەماوەری لایەنە ئیسلامییەکانەوە هەیە و بزووتنەوەی ئیسلامی ویستوویەتی لەو هەڵبژاردنەدا قەبارەی ئێستای سیاسیی دەرنەکەوێ، ئەوەش لەپێناو ئەوەی بەڵکوو بتوانێ لە هەڵبژاردنەکانی دیکەدا پێگەی خۆی دروست بکاتەوە، بەڵام سەبارەت بە کۆمەڵ و یەکگرتووی ئیسلامی، کە لە هەڵبژاردنی رابردووی پەرلەمانی عێراق هەریەکەیان خاوەنی دوو کورسیی پەرلەمانین و خۆیان بە لایەنەنی سەرەکیی دەنگی ئیسلامییەکان لە هەرێمی کوردستان دەزانن، بەشداریکردنیان لەو پڕۆسەیە بە باشتر زانیوە، ئەگەرچی بەپێی زانیارییەکانی (باسنیوز)، دەزگاکانی هەڵبژاردنەکانیان بەپێی یاسای نوێ، لێکدانەوەی ئەوەیان کردووە، کە ئەستەمە لە هیچ کام لە بازنەکاندا بتوانن کاندیدەکانیان سەربخەن”.\nهۆکاری پاشەکشەی دەنگی ئیسلامییەکان و دوورییان لەیەکتری\nعوسمان گوڵپی، سەبارەت بە هۆکارەکانی پاشەکشەی دەنگی ئیسلامییەکان، ئاماژەی بەوە دا، کە حزبە ئیسلامییەکان لە ڕووی جەماوەرییەوە زۆر دوورن لەیەك و جەماوەرەکەیان بەئاسانی دەنگ نادەن بەیەكتری، بەپێچەوانەشەوە، ئەوەندەی پەنجەیان لەگەڵ حزبەکانی دیکە نەرمە، لەگەڵ یەکتریان نەرم نییە، ئەمەش وادەکات لە بازنەکاندا دەنگەکانیان زیاتر دابەش ببن و ئەگەر لە بازنەیەکیش حزبێکیان کاندیدی نەبێت، ئەوا دەنگدەری حزبەکەی دیکە دەنگنەدان و بەشدارینەکردن هەڵدەبژێرێت نەك دەنگدان، چونکە بە مامەڵەی ناتەباییانەی بەشێك لە سەرکردایەتیی هەردوو لایان وایکردووە، کە بەخێرایی و بۆ هەڵبژاردنێك تەبایی دروست نەبێتەوە، مەگەر لە ڕێژەیەکی کەمدا نەبێت، چونکە متمانە لەنێو جەماوەرەکانیاندا زۆر لاواز بووە و ئەوەش کاتی دەوێت تا بەهێز دەبێتەوە.\nیەکێتی لەگەڵ ئیسلامییەکان پابەندی رێککەوتنەکەی دەبێت؟\nهاوکات یەکێکی دیکە لە هۆکارەکانی نەهێنانی هیچ کورسییەکی پەرلەمانی عێراق لەلایەن ئیسلامییەکانەوە، چاودێران بۆ ئەو ڕێککەوتنەی دەگەڕێننەوە، کە ژێربەژێر لەگەڵ یەکێتیی نیشتمانیی کوردستان کردوویانە، بەوەی ئەوان، لە بازنەکانی دەڤەری سلێمانی، لەو شوێنانەی کاندیدەکانی یەکێتی سەرناکەون، کادیر و ئەندامەکانیان کە بەپێی ئەو یاسا نوێیەی هەڵبژاردن دەنگەکانیان هەر بەفیڕۆ دەچێت، ئەوا دەنگ بەو کاندیدانەی یەکێتی بدەن، بەڵکوو سەربکەون، ئەوانیش، واتا دەنگدەرانی یەکێتی لە هەندێ لە بازنەکانی هەولێر، کە دەنگەکانی یەکێتی تیایدا بەفیڕۆ دەچێت، دەنگ بە کاندیدەکانی ئیسلامییەکان بدەن، بەڵام بەپێی زانیارییەکانی (باسنیوز)، یەكێتیی لە ئەنجامی گۆڕانكارییە ناوخۆییەكانی، لەدوای 8ی تەمووز، لە ڕێككەوتنێكی ژێربەژێر لەگەڵ لایەنە ئیسلامییەکان كشاوەتەوە و بەم هۆیەوە، لەو بازنانەی کە پشتیان بە دەنگدەری یەکێتی بەستووە، ئیسلامییەکان تووشی شکست دەبن، ئەوەش جگە لە نەبوونی ئەو دەنگانە، هۆکارێکیش بووە بۆ تێکچوونی تاکتیکی دانانی کاندیدەکانیان.\nلەمبارەوە، عوسمان گوڵپی، دەڵێت: “حزبە ئیسلامییەکان لە تاکتیکی هەڵبژاردندا لاوازن و دەکرێت بڵێم ستراتیژییانە لە پرسی هەڵبژاردن ناڕوانن، بەڵکو وەكوو ڕۆتینێك مامەڵەی لەگەڵدا دەکەن و خوێندنەوەی وردیان بۆ لێکەوتەکانی هەڵبژاردن نییە، تەنانەت هێندە لە تاکتیکی هەڵبژاردندا لاوازن، لە هەڵبژاردنی ساڵی 2009دا کە لیستی خزمەتگوزاری و چاکسازییان دروست کرد (یەکگرتوو و کۆمەڵ و سۆسیالیست و زەحمەتکێشان) لەبری ئەوەی ببێتە ئەزموونێکی سەرکەوتوو بۆیان، شکستیان خوارد، بەتایبەت بۆ یەکگرتوو و کۆمەڵ، چونکە حزبی سۆسیالیست و زەحمەتکێشان 3 کورسییان بەر کەوت، لەکاتێکدا لە هیچ هەڵبژاردنێکدا ئەو کورسییانەیان نەبووە، ئەمەش بەهۆی نەبوونی تاکتیکی هەڵبژاردنەوەیە، بۆیە ئاساییە ئەگەر بڵێم خوێندنەوەیەکی وردی ئەم یاسایەیان نەکردبێ، چونکە بەشدارییان بەم شێوازەی ئێستایان، بە قازانج بۆیان ناشکێتەوە، لە حاڵەتی بەدەستهێنانی کورسیشدا، ئەوان کەوتوونەتە ژێر کاریگەریی لێکتێگەشتنێك لەگەڵ یەکێتی، کە ئەگەر پابەند بێت یان نا، لێکەوتەی بۆ دوای هەڵبژاردنەکانیش دەبێت، لەکاتێکدا دەیانتوانی پێکەوە ئەوە بەدەست بێنن کە دەیانەوێت و نەچنە ژێر باری لێکتێگەشتن و پابەندبوونێکی وەها”.\nدەشڵێت “حزبە ئیسلامییەکان قەت لە خۆیان نەپرسیوە، بۆچی هەر حزبێکی نوێ، یان لیستێکی نوێ دروست دەبێت (گۆڕان، نەوەی نوێ، لیستەکەی د.بەرهەم) ڕێژەی دەنگەکانی لەوان زیاتر دەبێت و پێش ئەوان دەکەوێ؟ ئەی ئەمە توێژینەوەی ورد و خوێندنەوەی ورد هەڵناگرێت؟ کە پێویستی بە پلانی ورد و ستراتیژیەتێکی هاوبەش هەیە، کە بێ گومان هەموو ئەمانە ئاماژەن بۆ ئەوەی، ئەم حزبانە خۆیان لە بازنەیەکی بچووکدا قبووڵە”.\nئەو چاودێرە سیاسییە، ئاماژەی بەوەش دا، یاسای نوێی هەڵبژاردن کاریگەریی گەورە لەسەر پێگەی حزبە ئیسلامییەکان دادەنێت و لە ڕووی جەماوەرییەوە پاشەکشەی بەرچاویان پێ دەکات و دەنگدەرانی زۆرترین بازنە بێ هیوا دەبن لە حزبەکانیان، کە کاندیدیان تێیاندا نییە، یان کاندیدەکانیان تێیدا دەرناچن، ئەم بێ هیوابوونە وادەکات، بۆ هەڵبژاردنێکی دیکە کات و وزەیەکی زۆری دەوێت تا باوەڕ بە دەنگدەرەکانیان بێنن، کە بچنەوە سەر سندووقەکان و دەنگیان پێ بدەن، چونکە لەم هەڵبژاردنەدا دەنگدەرەکانی زۆرترین بازنەیان دەگەنە ئەو بڕوایەی، کە دەنگی ئەوان بۆ ئەو دوو حزبە، هیچ کاریگەرییەک دروست ناکات و دەنگەکانیان وەكوو سووتاو حساب دەکرێت، کە هەر لەبەر ئەوەش بووە بزووتنەوەی ئیسلامی هەر لەسەرەتاوە پاشەکشەی کردووە.\nبەگوێرەی یاسای ژمارە 9ی ساڵی 2020، (18) پارێزگاکەی عێراق دابەش کراونەتە سەر 83 بازنەی هەڵبژاردن، بازنەكانی هەڵبژاردن لە هەرێمی كوردستان دابەش بوون بەسەر سێ پارێزگای هەولێر، سلێمانی و دهۆك، کە ژمارەیان 46 كورسییە، لە پارێزگای هەولێر 53 كاندید كێبڕكێ لەسەر 15 كورسی دەكەن (35 نێر و 18 مێ). لە پارێزگای سلێمانی 65 كاندید كێبڕكێ لەسەر 18 كورسی دەكەن (41 نێر و 24 مێ). لە پارێزگای دهۆك 28 كاندید كێبڕكێ لەسەر 12 كورسی دەكەن (21 نێر و 7 مێ).\nبۆ پارێزگای (نەینەوا)ش، کە هەشت بازنەی هەڵبژاردنی هەیە، 31 کورسی بۆ تەرخان کراوە، پارێزگای (کەرکووک)یش کە سێ بازنەی هەڵبژاردنە، 12 کورسی بۆ تەرخان کراوە، کە پارتە سیاسییەکانی کوردستان چاویان لە بردنەوەی ژمارەیەک لە کورسییەکانی ئەو دوو پارێزگایەیە، لەدەرەوەی هەرێمی کوردستان، جگە لەوەش، پارتی دیموکراتی کوردستان و هاوپەیمانی کوردستانی (یەکێتی و گۆڕان) ژمارەیەک کاندیدیان لە پارێزگاکانی دیکەی عێراقیش هەیە، بەڵام بە بڕوای چاودێران، تەنیا کاندیدەکانی پارتی دیموکراتی کوردسان چانسی دەرچوونیان لەو پارێزگایانەی دیکەی عێراقدا هەیە.


کارێک بکەن خێرا سەربازانی ئەمریکایی لە عێراق بکشێنەوە - Mehr News Agency\n6 avrêlê 2019 - 22:51\nNews Code 25893\nڕێبەڕی باڵای شۆڕشی ئیسلامی ئێران لە دیدار لەگەڵ سەرۆک وەزیرانی عێراق جەختیان کرد: دەوڵەتی عێراق کارێک بکات کە بە زووترین کات سەربازانی ئەمریکا خاکی وڵاتەکەیان چۆڵ بکەن.\nبە ڕاپۆرتی ئاژانسی هەواڵی مێهر, ئێوارەی ئەمڕۆ شەمە ۱۷ی خاکەلێوە عادل عەبدولمەهدی سەرۆک وەزیری عێراق لە میانەی سەفەرەکەی بۆ ئێران, چووه دیداری ئایەتوڵا خامنەیی ڕێبەری باڵای ئێران.\nلەم دیدارەدا ڕێبەری بە ئاماژە بە تێکەڵاوی عەقیدەیی, فەرهەنگی و مێژوویی گەلانی ئێران و عێراق ڕایانگەیاند: پەیوەندی ئێران و عێراق زۆر تۆکمەیە و دەوڵەت و گەلی ئێران پێشکەوتن و سەربەرزی عێراق لە بەرژەوەندی خۆیان دەزانن بەڵام ئەمریکاییەکان دیمۆکراسی و کۆمەڵەی چالاکانی سیاسی ئێستای عێراق بە زەرەری خۆیان دەزانن هەر بۆیە دەوڵەتی عێراق دەبێ کارێک بکا کە سەربازانی ئەمریکایی بەزووترین کات خاکی عێراق چۆڵ بکەن.\nڕێبەری باڵای ئێران بە ڕێزگرتن لە هەڵوێستی زیرەکانە و ژیرانهی عادل عەبدولمەهدی لەمەڕ پرسەکانی عێراق و ناوچەکە ئاماژەیان بە دەفرایەتی مرۆڤی ئەم وڵاتە دا و وتیان: دەفرایەتی زۆر گرینگی عێراق گەنجانی ئەم وڵاتەیە کە لە پرسی بەرەنگاریی داعشدا بە باشی خۆیان نیشان دا و ئەو کارە ناوازە خولقا.\nئایەتوڵا خامنەیی ڕاشیانگەیاند: ئەمریکاییەکان هەر لە سەرەتاوە کە هاتنە عێراق زۆرێک لە بلیمەتەکانی ئەم وڵاتەیان کوشت چونکوو ئەوان لە گرینگی ئەم سەرەوەتە گرینگە تێگەیشتبوون.\nئایەتوڵا خامنەیی سەبارەت بە هەڵوێستی عەرەبستان لەبارەی عێراق وتیان: سعوودیەکان لەو کاتەدا کە داعش مووسڵی داگیرکرد پارە و جیهازاتیان بۆ داعش دەنارد ئێستا کە داعش دابەزیوا, پاگەندەی دۆسایەتی دەکەن.\nڕێبەری بە ئاماژە بە وتەکانی سەرۆک وەزیرانی عێراق لەبارەی بوونی پاشماوەکانی داعش لە عێراق ڕایانگەیاند: دەبێ تەواو وریا بن چونکوک ئەوان ئەگەر هەست بە لاوازی دەوڵەت و گەلی عێراق بکەن جارێکی تر جەنایەتەکانیان دەستپێدەکەنەوە.


کۆبوونەوەیەکی ناڕەزایەتی بە دژی سەفەری ڕوحانی بۆ فەڕانسە بەڕێوە چوو | Roji Kurd ڕۆژی کورد\nماڵەوە ڕۆژهه‌ڵاتی ناوه‌ڕاست ئێران کۆبوونەوەیەکی ناڕەزایەتی بە دژی سەفەری ڕوحانی بۆ فەڕانسە بەڕێوە چوو\nکۆبوونەوەیەکی ناڕەزایەتی بە دژی سەفەری ڕوحانی بۆ فەڕانسە بەڕێوە چوو\nسەفەری ڕووحانی بۆ دوو وڵاتی ئیتالیا و فەڕانسە زۆر قسە و باس و هەڵوێست و لێدوانی لێکەوتەوە.\nداپۆشینی پەیکەری ژنە ڕووتەکان لە موزەخانەی ڕۆم، مژارێک بوو کە گەلێک لە میدیاکاران و سیاسییەکانی دژبەری دەوڵەتی ئێستای ئیتالیا لە هەمبەری دوان و بە سڕینەوەی کەلتووری خۆیانیان لە قەڵەم دا.\nڕۆژی ٢٧ و ٢٨ی ژانوایە بەرانبەر بە ٧ و ٨ی بەفرانبار لە پاریسیش هەر وەک پێشتریش لە ڕۆژی کورد بانگەشەی بۆ کرابوو، چەندین رێکخراو ، چالاکوان و حیزبی کوردستانی و ئێرانی کە ناوەندی ڕۆژی کوردیشیان لە ناودابوو، داوای کۆبوونەوەی ناڕەزایەتی لە هەمبەر سەردانی ڕوحانی بۆ فەڕانسە کرابوو و ئەوڕۆ و دۆینێ، ئەو کۆبوونەوە ناڕەزاییە لە پاریس و بە بەشداری بەشێکی بەرچاو لە حیزب و کەسایەتی و ڕێکخراوەکان، بەڕێوە چوو.\nبەپێی هەواڵێ هەواڵنێری ڕۆژی کورد کە بەشداری ئەو کۆبوونەوەیە بوو، ئەو کۆبوونەوە ناڕەزاییە لەسەر بانگهێشت و داوای ٤٥ ڕێکخراو و حیزب و ناوەندەوە پێک هاتبوو کە لە ناویاندا ناوەندی ڕۆژی کورد و حیزبەکانی خۆرهەڵات بەتایبەتی حیزبی دێموکراتی کوردستانی ئێران و حیزبی دێموکراتی کوردستان و کۆمەڵەی شۆڕشگێڕ، بەشدارییەکی چالاکیان هەبوو.\nلەو کۆبوونەوە ناڕەزاییە، ئامادەبووان ناڕەزایەتی خۆیان بە ٣٧ ساڵ پێشێلکاری مافی مرۆڤ لە ئێرانی بندەستی کۆماری ئیسلامیدا دەربڕی و لە درووشمەکاندا باس لە نەمانی ڕژیم بە گشتی دەکرا و باس لە نەبوونی توانایی چاکسازی لەو ڕژیمەدا دەکرا.\nلەو رێو ڕەسمەدا ڕۆژی کوردیش پەیامی خۆی هەبوو کە پەیامەکەی خوێندراوە. لە پەیامی ڕۆژی کورددا جیا لە باس لە سەفەری ڕوحانی بۆ فەڕانسە باس لە هەڵبژاردن کرابوو کە لە ئێستادا لە ئارادایە و تا ئێستاش زۆربەی هێز و لایەنەکان و بەتایبەتی هێز و لایەنە کوردستانییەکان بایکۆتیان کردووە کە ئەوە بە واتای کوتنەوەی “نا” یە بە کۆماری ئیسلامی لە لایەن گەلی کوردە هەر وەک لە سەرەتای شۆڕشی گەلانی ئێرانیشدا کورد “نا”ی بە کۆماری ئیسلامی گوت.\nلە پەیامی ڕۆژی کورددا باس لە ئامانجی سەفەرەکانی ڕوحانی بۆ وڵاتانی ئوروپایی كرا كه له به‌شێكی دا هاتووه : ئەو سەفەرانەی ڕوحانی تەنیا بۆ کۆکردنەوەی مەشرووعییەتە بۆ کۆماری دژە مرۆڤ و تیرۆریستی کۆماری ئیسلامی.\nلە بەشی تری ئەو رێ پێوانەدا، حەسەن شەڕەفی جێگری سکرتێری حیزبی دێموکراتی کوردستانی ئێران لێدوانێکی بۆ ئامادەبووان کرد کە بەشی سەرەکی و هەرە گرنگی ئەو ڕێپێوانە بوو.\nشەڕەفی لە وتەکانی خۆیدا گوتی: جێگای سەر سووڕمانە کە دەوڵەتی فەڕانسە کە لانکەی مافی مرۆڤ و بۆخۆی یەکێک لەو وڵاتانەیە کە بە تووندی بە دژی داعش شەڕ دەکات، هاوکات بانگهێشتی کەسانێکی وەک کۆماری ئیسلامی و خودی حەسەن ڕوحانی دەکات کە لە ئاستی نێودەوڵەتی و ناوچەیی و خودی ئێرانیشدا زۆر زۆر لە داعش مەترسیدارترن.\nهاوکات کۆمەڵیک ڕێکخراوی فەڕانسەیی وبەتایبەتی ڕێکخراوە چەپ و کرێکارییەکان کۆمەڵێک پەیامیان خوێندەوە کە سەرجەمی مەحکووم کردنی کۆماری ئیسلامی و کردەوە دژە مرۆڤییەکانی بوو.\nئامادەبووان بە دوو زمانی فارسی و فەڕانسەوی کۆمەڵە درووشمێکیان دەداوە کە بەرچاوترینیان ئەوانە بوون: نەمان بۆ کۆماری ئیسلامی، بڕوخێ کۆماری سێدارە، سێدارە بوەستێنن، مافی مرۆڤ پێشێل مەکەن.\nڕۆژی دووهەمی ئەو ڕێپێوانەش لە به‌ر ده‌م مەجلیسی سەنای فەڕانسە، بە هەمان شێوە نزیک بە ١٠٠ کەس لە چالاکان و حیزب و ڕێکخراوە کورد و ئێرانی و هەروەها فەڕانسەوییەکان لەو ڕێ پێوانە ناڕەزایەتییەدا بەشدارییان کرد.\nخاڵی شیاوی سەرنج لەو رێپێوانەی ڕۆژی دووهەم سەرنجی پارلمانتارەکانی فەڕانسە بە درووشم و پلاکاردی ئامادەبووان بوو، پارلمانتارەکان لە کاتی چوونە ژوور بۆ ناو پارلمان ماوەیەک ڕادەوەستان و گوێیان لە درووشمەکان دەگرت و پلاکاردەكانیان دەخوێندنەوە.\nشیاوی ئاماژەیە کە گەلێک هەواڵدەری و میدیا و ڕاگەیاندنی فەڕانسەوی و بیانی لەو رێپێوانە ناڕەزایەتییەی ڕۆژی ٢٧ی ژانویەی بەردەم مەجلیسی سەنای فەڕانسە ئامادە بوون کە دەکرێ ئاماژە بەو ناوانە بکەین: ZDF, ڕووداو، ەنگی ئەمریکا، ئیرانێ فەردا و NRT TV و ڕۆژی کورد و کۆمەڵێک ڕادیۆ و تەلەڤیزیۆنی تر.\nلە رێپێوانی ڕۆژی دووهەمیشدا ئەو میدیایانە بەشداری بەرچاویان هەبوو: ZDF، ڕووداو و ڕۆژی کورد.\nخاڵی بەرچاو لەو کۆبوونەوە ناڕەزایەتییە، بەشداری چالاکانی ٤٥ ڕێکخراو و حیزب و لایەن بوو کە سەرەرای زۆربەی ناکۆکی و ڕای جیاوازیان بە یەکەوە، لەو ڕێپێوانەدا بەشدار بوون.\nهەروەها پێویست بە ئاماژەیە کە لەو ڕێپێوانەدا کومیتەیەک داندراوە کە بڕیارە لە ڕووداوی هاوشیوەدا، چالاکی و رێپێوان وەڕێ بخا و هەڵوێست بگرێ.\nبابەتی پێشووناکۆکی لایەنە ئەمنیەتییەکان، شاری “نۆدشە”ی بێ شارەدار کردووە\nبابەتی دواترکۆماری کوردستان و لێکدانەوەیەکی هەمەلایەنە لەسەر کار و کاریگەرییەکانی


شایسته داراییه‌كانی كوردستان لە بودجه‌ی عێراق جێگیرده‌كرێن | KURDPLAT\nشایسته داراییه‌كانی كوردستان لە بودجه‌ی عێراق جێگیرده‌كرێن\nکوردپلات 9/10/2020 10:41:00 ص ليست هناك تعليقات\nبريكاری وه‌زاره‌تی پلاندانانی حكومه‌تی هه‌رێمی كوردستان ئاشكرای دەكات، گفتوگۆكانی چەند رۆژی رابردووی نێوان شاندی حكومەتی ھەرێمی كوردستان و حكومەتی عێراق ئەرێنی بووە و دەبێ شایسته داراییه‌كانی هه‌رێمی كوردستان له بودجه‌ی 2021 جێگیربكرێن.\nزاگرس فه‌تاح، بريكاری وه‌زاره‌تی پلاندانانی حكومه‌تی هه‌رێمی كوردستان بە كوردستان رایگه‌یاند: "كۆبوونه‌وه‌كان ئه‌رێنی بوون و داواكارییه‌كانی هه‌رێمی كوردستان به گوێره‌ی ده‌ستوور بووه، بۆ چارەسەری سەرجەم كێشەكان".\nگوتیشی: "له‌سه‌ر ته‌واوی دۆسیه‌كان تێگه‌یشتنی باش هه‌یه و له‌سه‌ر خاڵه سه‌ره‌كییه‌كان گفتوگۆ كراوه، وه‌ك راده‌ستكردنی نه‌وت له لایه‌ن هه‌رێمی كوردستان و هه‌روه‌ها حكومه‌تی عێراقیش ده‌بێت شایسته داراییه‌كان بدات، و له بودجه‌ی 2021 شایسته داراییه‌كانی هه‌رێمی كوردستان جێگیر بكرێن".\nزاگرس فه‌تاح ئه‌وه‌شی خسته‌ڕوو: "هه‌وڵ بۆ چاره‌سه‌ركردنی ناكۆكییه‌كان هه‌یه، ئه‌مه‌ش له‌پێناو جێگیركردنی شایسته داراییه‌كانی هه‌رێمی كوردستان له بودجه‌ی 2021".\nبريكاری وه‌زاره‌تی پلاندانانی حكومه‌تی هه‌رێمی كوردستان روونیشیكرده‌وه: "ئاماده‌كاری بۆ دانانی ستراتیژییه‌تی بودجه بۆ سێ ساڵی داهاتوو ده‌كرێت".\nرۆژی 8/9/2020 شاندێكی حكومەتی ھەرێمی كوردستان بە سەرۆكایەتی قوباد تاڵەبانی جێگری سەرۆكی حكومەتی ھەرێم سەردانی بەغدایان كرد و بۆ چارسەری كێشەكانی نێوان ھەولێر و بەغدا لەگەڵ مستەفا كازمی سەرۆك وەزیرانی عێراق و بەرپرسانی دیكەی حكومەتی عێراق كۆبوونەوە.


ANF | هەڵوێستنامەی نەتەوەیی و نیشتمانی بۆ عەفرین ڕاگەیەندرا\nهەڵوێستنامەی نەتەوەیی و نیشتمانی بۆ عەفرین ڕاگەیەندرا\nدوای کۆبوونەوەی سەدان کەسایەتی و نوێنەرانی پارت و ڕێکخراوە سیاسی و مەدەنیەکانی کورد و کوردستان لە ۱۱ ئەم مانگەدا لە وڵاتی هۆڵەندا بۆ پشتیوانی لە عەفرین، ئەنجامەکەی بە هەڵوێستنامەیەک نەتەوەیی و نیشتمانیی ئاشکرا کرا و سەفەربەری بۆ عەفرین ڕاگەیەندرا.\nسێشه‌ممه, 13 Mar 2018, 04:22\n"هەڵوێستنامەکە ئاڕاستەی کوردستان و جیهان کراوە"\nلە هەڵوێستنامەکەدا هاتووە: ئێمە نوێنەرانی دەیان پارت و ڕێکخراوەی کوردستانیی، سەدان کەسایەتیی سەربەخۆ لە رۆشنبیر و ئەکادیمیسیەن و هونەرمەند و پارلەمانتاران کە خۆمان وەک دەنگی نەتەوەیی و نیشتمانیی بۆ خاوەندارێتی لە بەرخۆدانی عەفرین دەبینین، لە هۆڵەندا کۆبووینەوە و ئەم بانگەوازەییە دەخەینە بەردەم ڕای گشتیی کوردستانیی و جیهانیی.\n"تورکیا دژی کوردە و دەیەوێت کورد لەسەر خاکی خۆی ئازاد نەبێت"\nدەوڵەتی تورکیا، پێش 51 رۆژ هێرشی کردە سەر شاری عەفرین. ئامانجی دەوڵەتی تورکیا بۆ ئێمە ڕوونە. تورکیا دەیەوێت کورد لەسەر خاکی خۆی ئازاد نەبێت، بەڵکو هەر دیل بێت و وڵاتیشی داگیرکراو بێت. دەوڵەتی تورکیا دژی هەبوونی کوردە، دژی هەبوونی کوردستانە و نیەتی خۆی نەشاردۆتەوە و لە پراکتیکدا ئەو راستییەی سەلماندووە.\n"ستاییشی بەرخودانی عەفرین وسەرکۆنەی هێرشی تورکیا دەکەن"\nدواجاریش هێرشی کردە سەر عەفرین و لە ئێستادا چەند گوندێکی داگیر کردووە کە لە ڕاستییدا وێرانی کردوون. بێ پسانەوە بە فڕۆکەو تۆپ بۆردومانی عەفرین و دەوروبەری دەکات. بەو هۆیەوە سەدان سڤیل لە منداڵ و پیر شەهید و بریندار بوون. بەڵام خەڵکی عەفرین لە ڕیزی پێشەوە و هێزەکانی (ی پ گ) و (ی پ ژ) و سوپای سوریای دیموکراتی ـقسەدە و هەموو هێزەکانی تری پاراستن، ڕووبەڕووی هێرشی تورکیا و چەتەکانی بوونەوە و لەو کاتەوە بەرخۆدانێکی ئەفسانەیی و قارەمانانە تۆمار دەکەن. ڕۆژاوای کوردستان، هەروەکوو خەڵکی عەفرین و شان بەشانی هێزەکانی شەڕوانان وڵاتی خۆیان دەپارێزن.\n"پێویستە زیاتر خاوەنداری لەعەفرین بکرێت"\nهەر چەندە خەڵکی کوردستان بە گشتیی و کوردانی دیاسپۆراش پێکەوە لەسەر پێن و خاوەندارێتی لە عەفرین دەکەن. دۆستانی گەلی کوردستانیش پشتگیرییەکی باشی بەرخۆدانی عەفرین کردوە، بەڵام دیسان هەموو ئەمانەش بەس نین. پێویستە لە پڕۆسەی بەرخۆدان و پاراستنی عەفریندا، پشتگیریی و خاوەندارێتییەکی زیاتر و بەهێزتر ڕێکبخەین. بۆ ئەوەش پێویستە بەر لە هەرشتێک بزاڤە ناوخۆییەکان چالاک بن و ئەڵقەیەکی پاراستنی نەتەوەیی و نیشتمانیی بە دەوری عەفریندا بکێشین.\nعەفرین لە کۆتایی سنووری رۆژاوای کوردستان دایە. دەوڵەتی تورکیاش هەر لە دێریکەوە تا عەفرینی کردۆتە ئامانجی داگیرکاریی خۆی. بۆیە پێویستە ویژدانی نەتەوەیی و نیشتیمانیی کوردستانیان لە شەڕی عەفریندا خۆی پیشان بدات. پێویستە دڵی هەموو کورد و کوردستانیان بۆ عەفەرین لێ بدات. بێگومان لە پڕۆسەی پاراستنی عەفریندا قوربانی زۆر دەدرێت.\n"بە یەکێتییەکی فراوان سەرکەوتن مسۆگەر دەکرێت"\nئەگەر یەکێتییەکی فراوان پێک بێنین، ئەوا بە دڵنیایی عەفرین زووتر سەردەکەوێت. هەلومەرج لە بەرژەوەندی کوردان دایە. گەلی کوردستان دەتوانێت ڕەوشی عەفرین بەرەو سەرکەوتن وەرچەرخێنێت. سەرکەوتنی عەفرین دەروازەی نوێ لەبەردەم پڕۆسەی ئازادیی کوردستاندا دەکاتەوە. بۆ ئەو ئامانجەش پێویستە هەموو هێزە سیاسیەکان، ڕێکخراوە دیموکراتیکەکان، هەموو کوردستانیان، لەسەر بنەمای بەرژەوەندیی نەتەوەیی و نیشتمانیی، یەکێتییەکی هاوکاریی مەزن پێکبێنن کە بتوانێت ببێت بە زەمینەی بەرپەچدانەوەی داگیرکاریەکان.\n"لە هەڵوێستنامەکەدا 14 خاڵ بۆ شێوازی پشتیوانی لە عەفرین خرانە ڕوو"\nکۆبوونەوەی هەڵوێستی نەتەوەیی و نیشتمانیی بۆ عەفرین، لەم بانگەوازە بە پەلەیەدا ئەم خاڵانەش دەخاتە بەر چاو و گوێی خەڵکی کوردستان و دنیای مرۆڤدۆست و دیموکرات:\n7. پێویستە دەوڵەتی سوریا بە ئاشکرا و بە دەنگی بەرز دژی هێرشی تورکیا بۆ سەر عەفرین بێتە دەنگ. لەگەڵ بەڕێوەبەریەتی عەفرین و هێزی ئاسایشی ناوچەکە لە هەمئاهەنگیدا بێت و شانبەشانی ئەوان لە پارستنی سنوورەکانی عەفریندا بەشدار بێت. سوریا ئەندامی رێکخراوی نەتەوەیەکگرتووەکانە، پێویستە هەموو میکانیزمە نێونەتەوەییەکان بەکاربهێنێت تا رێگا لە داگیرکارییەکانی دەوڵەتی تورکیا بگرێت.\n13. کۆبوونەوە بۆ خاوەنداریەتی لە بەرخۆدانی عەفرین، لە 12ی مانگی ئازارەوە ئامادەباشیی و سەفەربەریی نەتەوەیی رادەگەیەنێت. داوا لە کوردستانیان دەکات شەو و رۆژ بە هەموو شێوازەکانی کار و خەبات لە چالاکیدا بن.\n14. ئێمە، هەموو ئەو نوێنەرو کەسایەتیانەی لێرە کۆبووینەوە، جارێکی تر هەڵوێستی نەتەوەیی و نیشتیمانیی خۆمان بۆ خاوەنداریەتی لە عەفرین دووپات دەکەینەوە و ڕایدەگەینین: "عەفرین کوردستانە، پاراستنی عەفرین پاراستنی هەموو کوردستانە. ئێمە بە هەموو توانای خۆمان خاوەنداریەتی لە عەفرین دەکەین". ئێمە هەمان هەڵوێستیش لە هەموو پارت و رێکخراو و کەسایەتی و سەرجەم گەلی کوردستان دەخوازین.


کانگای تیرۆر, دانیل شتاینڤورت\nMonday, 08.07.2017, 0:50\nمەترسی و هەڕەشە لە بیانانەوە هەڵدەکات، کاتێ بەهەزاران کەس، بە سواری ئەسپ و حوشترەوە شاڵاویان هێنا و هاتنە بەرەوە، بەدەم نەعرەتەی دڕندانەی شەڕەوە. گەشتنەجێ بە ڕاکێشانی تفەنگ و دەمانچە و، شمشێرەوە، ئامانجەکە کەربەلا بوو، شارە پیرۆزەکەی شیعەکان، کە ئیمڕۆ دەکەوێتە عێراقەوە. هیچ کەس، دانیشتوانی ئەم ناوەی پێشوەخت ئاگادار نەکردەوە، هیچ کەسێ شەڕی بە ڕوویاندا ڕانەگەیاند بوو. دانیشتوانەکە و ئەو حاجییانەی ڕوویان لەم شارە کرد بوو، لەو رۆژەدا سەرگەرمی ئاهەنگی پیرۆزکردنی، یادەوەری شەهیدبوونی عەلی بوون. خۆیان وایان مەزەندە دەکرد، ئیدی لە سایە و سێبەری ئارامی و ئاسایشی خودا دان. ئەوان نەیان دەزانی کەوا گەشتەکەیان بە گۆلاوی خوێن کۆتایی دێت. بەپێی گێڕانەوەی شایەتحاڵێک، کوشتارەکەی کەربەلا، لە ٢١/٤/١٨٠٢دا بووە. سەردارێک لە نەجدەوە لە ناوەوەی وڵاتی نیوە دوورگەی عەرەبەوە، سەرکردایەتی ئەو پەلاماردانە دەکات، ناوەکەی سعود کوڕی عەبدولعەزیز کوڕی محەمەد ئال سعودە. ئال سعود، دەسەڵاتداری ئەودەم تازە هەڵکەوتوو بوو، بەڵام زوو بە زوو پەلی هاویشتوو، بەسەر بیاباندا لە ـ یەکەم دەوڵەتی سعودیداـ، هەروەها ئەو لە مێژ بوو، چاوی بڕیبووە سەر کەربەلا. ئەو شارەی، بە ڕێژگەی ڕووبای دیجلەدا، کە قەڵای گەنجینەی خێروبەرەکەتێکی ئەفسانەییە.\nبە پێی قسەی ڕۆژهەڵاتناس Jean-Baptiste Rousseau، ١٢٠٠٠ شەڕکەری بەدەوی بوون، گەڕان بەدوای نیشتمانی کەربەلادا و لە چاوتووکانێکدا، دەستیان کرد بە تێکدانی شوێنە پیرۆزەکانی شیعەکان. دوای ئەوەی ئەوان، مەزاری نەوەی پێغەمبەر حوسەینیان لەگەڵ زەویدا تەخت کرد؟؟ دەستیان کرد بەتاڵان و بەناهەق کوشتنی ئەوانی تر،" خەڵکی پیر،ژن و منداڵ هەمووی بە شمشێری بەربەرییەکان کوژران".\nرۆسۆ نووسیویەتی " تەنانەت ژنی سک پڕیش کەوڵکران. کارە دڵڕەق و بێبەزییەکان، نەدەتوانرا ڕابگیرێن و دەستیان لە کوشتن و بڕین هەڵنەدەگرت". پیاوانی ئال سعود، تاڵانییان کرد، هەرچی بە خۆیان حوشترەکانیان کێش بکرایە، دەیان برد و دوایی لە کاتی کشانەوەیاندا لە شارەکە،هێشتا ٤٠٠٠ هەزار کوژراو کەوتبوو.\nبۆ ئال سعود سوپا بەدەویەکەی، دانیشتوانە شیعەکەی کەربەلا خۆیان تاوانبار کرد بوو. ئەوانە "شرک"یان خستبووەگەڕ، بتپەرستی لەبەرئەوەی ئەوان پیرۆزییەکانیان دەپەرست و یەکتاپەرستی ڕاستەقینەیان دەخستە بەردەم پرسیارەوە. خوا وا حوکمی ئامۆژگاریکەر عەبدولوەهابی دابوو، هیچ هەواڵهێنەر و هەواڵبەرێک نەخرێتە هاوشانیەوە واتە ئەوەی ئەو دەیڵێ هەر ئەوەیە. ڕێزگرتن لە پەرستگای شەهیدانی شیعە عەلی و حسین لێرەدا بوونە نیشاندانی نموونەی کفر و گوناهێکی ئاینی،کە سزاکەی کوشتن بوو.\nدووەم بیریار، ئەوەی عەبدولوەهاب نووسینەکانی دەخوێندەوە، ابن تمیمیة ١٣٢٨ـ١٢٦٨ بوو، کە هەڵقوڵاوی و سەردەمە ئاڵۆزەکان بوو، داگیرکاری مەغۆلەکان. ڕۆژگاری داگیرکردنی بەغدا. ئەم پیاوە مڕوومۆچە، حسابی لەگەڵ هەمو تازەکارییەکاندا کرد، کە بە باوەڕی ئەو هەڕەشەیان لە ئیسلام دەکرد. ئاخر هەر بەتەنیا هەموو فەلەسەفەی یۆنانی و هەموو فۆرمەکانی سۆفیزمی نائۆرتۆدۆکسی، وەک بتپەرستی نەبوون، تەنانەت سەردانی گۆڕی پێغەمبەر، یاخود یادکردنەوەی ڕۆژی لەدایکبوونی ڕێبەندی لێکرا و قەدەغە کران. ئیدی تەنها گەڕانەوە بۆ ئیسلامی سەرەتایی، هەروەک ئەوەی پێغەمبەر و هاوەڵەکانی تێیدا دەژییان، دەتوانرێ ئاین " پاککرێتەوە" . لەپێناوی گەیشتن بەم ئامانجەدا، نابێ موسوڵمان سڵ لەوە بکەنەوە، بەشمشێرەوە دژ بە دوژمنەکانیان بچنە شەڕەوە.\nابن تمیمە، باوکی جیهادی مۆدێرن، حەزی دەکرد لەسەردەمی خۆیدا کەنارگیر و نامۆ بوایە، وەلێ تۆوە ژەهراویەکەی چاند، لەژێر ڕووبەری ئیسلام دا. نووسەری ئەمەریکی ئەفغانیAnsary Tamim دەنووسێ: پێویست بوو تەنیا چاوەڕێ بکەن، تاوەکو " خۆیان لەگەڵ بارودۆخەکەدا رێكبخەن، بۆ ئەوەی هەڵبێن و دەرکەون" بۆ عەبدولوەهابی گەنجی توڕە و گڕگرتوو، ئاشکرا دیار بوو، کە خەڵکی وڵاتەکەی خۆیشی، ناپاکییان لە ئیسلام کردووە.\nپیاو باوەر بکات بە مێژوونووسانی وەهابیەکان، کەوا باوەڕ بە پڕوپوچی لەو سەرمەدا، زۆر پەرەی سەند بوو، بەدەوی و شار نشینەکان، هەر بەتەنیا مردوویان نەدەپەرست، کەسە پیرۆزەکان و فریشتە و بەڵکو تەنانەت درەخت و بەردەکانیش دەپەستران. لە کتێبی التوحیدی عبدالوەهاب دا، نەفرەت لەم دابوونەریتانەی مردووپەرستن دەکات، هەروەها هەرکەسێ لەمە خانەگومان بێ: شایستەی کوشتنە". بیرۆکەی "تفکیر" واتە دەرچوون لە خەتی هاوڕێ ئیماندارەکان،دروشمی سەرەکی فێرکاریی ئامۆژگارکەری وتاربێژ بوو. پێویستە بە شێوەیەکی حەتمی ئەوان،خۆیان بۆ بەرەنگاری هەموو نا وەهابییەکان بەڕێوە بەرن.\nلەوەتەی دووبەرەکی و دابڕانە گەورەکەی سەدەی حەوتەم، کە موسوڵمانانی لەسەر شەڕی میراتی دوای مردنی پێغەمبەرەکەیان دابەشکرد بۆ سووننی و شیعی و خەواریج. مشتومڕ و بیروڕای جیاواز، لە نێو ئاینزانەکان/ تیۆلۆگ زۆر بەدەگمەن،بە شێوەی سەربازی یەکلایی کراوەتەوە. عەبدولوەهاب و لایەنگرەکانی، کەوا بە خۆیان دەگووت "مووەحدین" ئێستا ڕایانگەیاند، هەرکەسێ لە نەیارانیان، دەسەڵاتی ئەوان بخاتە ژێر پرسیارەوە، بەشێوەیەکی ئۆتۆماتیکی دەبێتە کافر.\nپەیامەکانی " ئیمامی" ئال سعود ١٨٠٣ ، هەر تەنیا ناوچەی دەسەڵاتییان فراوان نەکرد، بەڵکو لەمەشدا هێشتا کارێکی تێکدەرانەیان دامەزراند، لە ئاکامدا تەواوی جیهانی ئیسلامییان داچڵەکاند. پەرچەکرداری عوسمانیەکان ئەوە بوو دەبێت یەکەم دەوڵەتی سعودی کۆتایی پێ بێت.٧ ساڵ لە ١٨١١ وە تا ١٨١٨، پێویست بوو، ئەو هێزەی میسرییەی جێگری پاشا محەمەد عەلی پاشا و کوڕەکەی ئیبراهیم پاشا، تا تارمایی هەڵکردوو لە بیابانەوە بوەستێنن.\nسعودییە لەگەڵ پاکستان پێکەوە بۆ پشتیوانی موجاهیدین، شەڕکەرە پەڕگییرەکانیان، دەنارد بۆ ئەفغانستان،کە لە ١٩٨٠ وە لەلایەن هێزەکانی شورەوییەوە داگیرکرابوو. پلانەکەیان ئەوە بوو جەژنانەی "ڤێتنامی ئەفغانستان" پێشکەش بە شورەوی بکەن، دەبوو جێبەجێ بکرایە. بۆ ڕاوێژکاری ئاسایشی کۆنی ئەمەریکی ز. برجینسکی،ئەو هەرەسهێنانی شورەوی بەڕێوە برد.\nبەڵێ بە ڕوونی کەس نەیدەتوانی پێشبینی ئەوە بکات، ئەم سیاسەتە، چ ئاکامێکی ناهەمواری درێژخایەنی دەبێت، یانی پەروەردەکردنی ڕێکوپێکی هەزاران ئیسلامی ڕادیکال،لە نێو ئەواندا ئەوەی دواتر سەرۆکی ئەلقاعیدە، ئوسامە بن لادن، جگەرگۆشەیەکی سیاسەتی بیر و ئاین جیاوازی چینی سەرەوەی سعودییە. عەرەبی سعودی لەتەک پارەدا، بە ڕێگاوە چەک و کەلوپەلی ئایدۆلۆژی دا بە جیهادییەکان. بیری چاکی وەهابی، ڕەوایەتی دا بە شەڕی دژ بە کۆمۆنیزمی "بێ دین" و هەروەها بەڵێنی گەردن لە گوناح پاککردنەوەی بە خۆکوژەکان دا. بە زۆری مزگەوت و ئامۆژگاریکەران، قوتابخانە و پەیمانگا، نەخۆشخانە و خانەی هەتیوان، پێترۆکابیتالیزمی سعودی لە ١٩٦٠ وە، دەستی کرد بە ناردی مۆدێلە ئیسلامییەکەی بۆ هەموو کونوقوژبنێکی جیهان. سوپاس بۆ ساتەلیت و ئینتەرنێت، پەیامی وەهابیزم، ئیمڕۆ ئاسانتر دەگات لە هەر وەختێکی دیکە.\nمێژوونووسی ئەمەریکیBernard Lewis ، جارێک بەرواردێک دەکات. تێکەڵکردنی وەهابیزمی سعودی و پێترۆدۆلار، شتەکە بە نزیکەیی، هەروەکو ئەوەی عەشیرەتی Ku-Klux-Klan , (ڕێکخراوێکی راسیستی زەبروەشێنە ـ وەرگێڕ)، دەسەڵاتی ڕەها لە تەکساس بگڕێتە دەست، لە ڕێگای پارەی نەوتەوە ئاین بڵاو بکاتەوە لە تەواوی دنیادا، بەو پێی ماناکەی خۆی. رێکخراوی خێرخوازی وەهابی بۆ نموونە ئەوەی لە ١٩٧٢ دا دامەزراوە" کۆبەندی جیهانی بۆ گەنجانی موسوڵمان" ، بە پێی قسەی کۆمیسیۆنی لێکۆڵینەوەی کۆنگرێسی ئەمەریکیی بۆ پەلامارەکەی ١١ی ئەیلوولی ٢٠٠١، بە پشتیوانیکەری تیرۆری ئیسلامی دادەنرێ.\nوەهابیزم قوتابخانەیەکە، لە مێژە هەر قوتابییەک بۆ زەبروزەنگ هان نادات، بەڵام بە قوڵی ئیسلامی نابەخشندە و تایەفەگەریی بەرهەم هێناوە ـ زەویوزاری بە پیتی ڕۆحی، لەسەر ئەوە تیرۆریستەکانی " دەوڵەتی ئیسلام" (داعش ـ و) دەتوانن بگەشێنەوە و بپوژێنەوە.


فریشتە و رویا دوو هاوڕێی کۆنن، رویا لە خێزانێکی دەوڵەمەندە. فریشتە بۆ گەیشتن بە ئامانجەکەی درێژەدان بە خوێندن لە زانکۆ و یارمەتیدانی خێزانە کەم دەرامەتەکەی، ڕازی دەبێت بە هاوسەرگیری ناچاری لەگەڵ “ئەحمەد”. لەم نێوەندەدا “حەسەن” کە گەنجێکی نالەبارە و لەهەموو جێیەک بەدوای فریشتەوەیە و دوای ١٣ ساڵ و ئازادبوون لە بەندیخانە بەسۆراغی فریشەتەو ئەحمەدی هاوسەری دێت و ...\nڕۆمانسی - درامی دو زن (١٩٩٩)\nڕووداوەکانی فیلمەکە لە چوارچێوەی درامیی کۆمەڵایەتییدا دەسوڕێتەوە لە "ئینگلتەرا" لە ماوەی سەردەمی "ڤیکتۆریا"دا، کە تێیدا باسی خاتوونێک دەکات بە ناوی "باسشیبا ئێڤەدن"، هەموو ئەو بڕیارانەی کە پەیوەستە بیدات سەبارەت بە خۆشەویستی و مانەوە و دڵسۆزی و هەروەها جەختکردنەوە لەسەر بڕیاردانی هەڵە دەکرێت ژیانی مرۆڤ بەرەو کوێ ببات!\nدرامی - ڕۆمانسی Far from the Madding Crowd (2015)\nقەدەری خوا دکتۆرێك کە بەهۆی مردنی دەستگیرانەکەی بڕیاری دوورکەوتنەوە دەدات لە قاهیرەوە بۆ سەلوم، لەگەڵ مامۆستایەکی قومارچی کە بە دوورخستنەوە بۆ سەلوم سزا دراوە کۆدەکاتەوە، لە شەمەندەفەردا تووشی یەک دەبن و بە یەکتری سەرسام دەبن، دوای چەند دیدارێك عاشقی یەک دەبن. بکوژێکیش دێتە چیرۆکەکەیانەوە و چارەنووسیان دەگۆڕێت..\nدرامی - ڕۆمانسی Al-Ensan Yaseesh Mara Wahida (1981)\nدوو فریشتە بە ناوەكانی (دامێڵ) و (كاسێڵ)؛ بە شەقامەكانی بەرلیندا دێن و دەچن، ھاوڕێیەتی مرۆڤەكان دەكەن و گوێیان لە خەم و ھیوا و ئارەزووەكانیان دەبێت بەبێ ئەوەی مرۆڤەكان بیانبینن، پاشان (كاسێڵ) لەگەڵ خاتوونێكی تەنافبازدا دەكەوێتە خۆشەویستییەوە و دەیەوێت لە فریشتەوە ببێت بە مرۆڤ.\nئافرەتێکی گەنج خۆی دەکوژێت، هیچ ڕوونکردنەوە و بەرچاو ڕوونییەك لەپاش خۆیەوە بۆ هاوسەرەکەی جێناهێڵێت. لەگەڵ ئەوەشدا، هاوسەرەکەی دەگێڕێتەوە چۆن یەکدیان بینیوە، هاوسەرگیریان کردووە و شکستیان هێناوە لە پەیوەندییەکەیاندا.


ستایشی هه‌ڵوێستی مامۆستایانی كوردستان ده‌كرێت – بەڕێوەبەرایەتی گشتی پەروەردەی سلێمانی\nستایشی هه‌ڵوێستی مامۆستایانی كوردستان ده‌كرێت\nبه‌مه‌به‌ستی ئاگاداربوون له چۆنیه‌تی به‌ڕێوه‌چوونی پڕۆسه‌ی خوێندن، به‌ڕێوه‌به‌ری گشتی په‌روه‌رده‌ی سلێمانی مامۆستا نه‌جمه‌دین عه‌لی ئه‌حمه‌د، چه‌ند خوێندنگاو قوتابخانه‌یه‌كی شاری سلێمانی به‌سه‌ركرده‌وه.\nله‌و سه‌ردانانه‌دا به‌ڕێوه‌به‌ری گشتی ستایشی هه‌ڵوێستی به‌ڕێوه‌به‌رو مامۆستایانی كرد كه به‌وپه‌ڕی له‌خۆبردووییه‌وه درێژه‌یان به پڕۆسه‌ی خوێندن داوه‌و نه‌یانهێشتووه خوێندن دوابكه‌وێت سه‌ره‌ڕای ئه‌و كێشه ئابووریانه‌ی رووی له‌هه‌رێمی كوردستان كردووه.\nهه‌روه‌ها له چۆنیه‌تی دابه‌شكردنی كتێبی كۆڵیه‌وه‌و رایگه‌یاند كه ئه‌مساڵ كێشه‌ی كه‌می كتێب چاره‌سه‌ركراوه‌و به‌بڕی پێویست به‌سه‌ر قوتابخانه‌كاندا دابه‌شده‌كرێت.\nچەند بڕیارێكی گرنگ سەبارەت بە چاككردنی تێكڕا بۆ پۆلی 12ی ئامادەیی\nلە ئایندەیەكی نزیكدا موچەی مامۆستایان دابەش دەكرێت


ئایا پەتای کۆرۆنا لە پشكنینی خوێن دەردەکەوێت؟\nکۆرۆنا لە پشکنینی خوێن دەردەکەوێت؟\n2020.11.15 - 10:28\nپزیشکێکی پسپۆڕی هەناو لە بەڕیتانیا دەڵێت، پشکنینی خوێن بۆ زۆربەی ھەرەزۆری تووشبووانی کۆرۆنا تەنها بەهەردانی پارەیە و تەنانەت زیانیشی هەیە، تەنانەت لەو حاڵەتەدا نەبێت کە نەخۆشەکە نیشانی قورسی هەیە.\nدکتۆر عارف گۆران، پسپۆری ڕاوێژکاری نەخۆشیەکانی ھەناو لەندەن لە نوسینێکدا لە فەیسبوکی فەرمیی خۆی ڕایگەیاند: "پشکنینی خوێن بۆ زۆربەی توشبووانی کۆرۆنا بە ھیچ شێوەیەک پێویست نیە و ھیچ کاریگەریه‌كی لەسەر دیاریکردنی چارەسەری ئەو پەتایە نیه، ئەو پشکنینانە جگە لە بەھەدەردانی پارە، زۆر جار دەبێتە ھۆی درووستبوونی دلەراوکێ لای نەخۆش و بەھۆی ده‌ر‌ئەجامه‌كانی ئەو پشکنینانە، هانیان ده‌دات پەنا بۆ ھەندێک چارەسەری ببه‌ن، كه نەک ھەر سوودیان نیە، بگره ئەگەری ئەوەشیان ھەیە زیان بە نەخۆشه‌که بگەیەنن."\nئاماژەی بەوەشكڕدووە: "پشکنینی خوێن و تیشک تەنھا بۆ ئەو کەسانە پێویستە، کە بە توندی تووشی ئەو پەتایە بوون و کێشەی تەنگه نه‌فه‌سی و دابەزینی رێژەی ئۆکسجینیان ھەیە، له‌و حاله‌ته‌شدا دەبێت لە ژێر چاودێری پزیشکدا بن، واتە دەبێت لە کاتی پێویست و لەسەر داواکاری پزیشک بکرێت."\nئەو پزیشکە دەشڵێت: " کۆمەلێک پشکنینی خوێن لە تاڤیگەکان بۆ خەلک دەکرێت، بەلام ئه‌و پكشنینانه‌ی به‌هۆی كۆڕۆناوه بە شێوەیەکی بەربلاو ده‌كرێت، ده‌توانین له چه‌ند جۆرێكیان كورتبكه‌ینه‌وه:\n1-پشکنینی CBC ، کە لە کوردستان به پشكنینی کۆمپلیت ناوزه‌د ده‌كرێت، ئەم پشکنینە رێژەی ھیمۆگلۆبین و خرۆکە سپی و خەپلەکانی خوێن به‌دیارده‌خات، کەمبوونەوەی جۆرێک له خرۆکەی سپی، کە پێی دەووترێت لیمفۆسایت لە بەشێکی تووشبوانی ئەو پەتایە به‌دیده‌كرێت، بەلام كه‌مبوونه‌وه‌ی ئه‌و خڕۆكه سپیه بە ھیچ شێوەیەک ئه‌وه ناگایەنێت، کە ئەو کەسە بە دلنیایی تووشی په‌تای کۆرۆنا بووە، لە ھەمان کات ئەگەر رێژەی لیمفۆسایت نۆرمال بێت ئەوە ناگەیەنێ کە نەخۆشەکە کۆرۆنای نیە.\n2--پشكنینی CRP ، كه بە ھۆی ھەوکردن بەرزدەبێتەوە، جا ئه‌و هه‌وكردنه به‌هۆی ڤایرۆسه‌وه بێت یاخود به‌كتریا، به‌ڵام به‌رزبوونه‌وه‌ی ئاستی ئه‌و هه‌وكردنه‌ش ئەوە ناگەیەنێت، کە نەخۆش تووشی کۆرۆنا بووە، خەلکانێکی زۆر ئەو پشکنینە لە گەل پشكنینی، PCR کە له لووت و قوڕگە سامپڵ وه‌رده‌گرن تێکەل دەکەن .\n3- پشكنینی D-Dimer، کە لەناو خەلک بە پشکنینی خوێن مەین دەناسرێت، ئەمەشیان لە گەل ھەر جۆرێکی ھەوکردن ئەگەری ئەوە ھەیە رێژه‌كه‌ی بگۆڕێت و تۆزێک بەرزبێتەوە، به‌ڵام بە ھیچ شێوەیەک ئەوە ناگەیەنێت، کە نەخۆش تووشی خوێن مەین بووە.\n4- پشكنینی Ferritin و ESR ، به هه‌مان شێوه ئەم پشکنینانەش به‌هۆی هه‌وكردنه‌وه ئەگەری ئەوەیان ھەیە بەرزببنه‌وه ، بەلام به‌هیچ شێوه‌یه‌ك رۆلیان لە دەستنیشانکردنی پەتای کۆرۆنا نیه!.\n5- پشکنینی خوێنی سیرۆلۆژی، کە بە پشكنینی IgM و IgG ناسراوه، ئەو پشکنینە بۆ دیاریکردنی بڕی دژەتەن بەرامبەر ڤایرۆسی کۆڤید-١٩ ئه‌نجام ده‌درێت و خەلکێكی زۆر بۆ دەستنیشانکردنی پەتای کۆرۆنا ئەو پشكنینه دەکەن، تێبینیم کردووە ئە‌م پشكنینه ده‌بێته هۆی سەرلێشێواندنی نه‌خۆش، چونكه نیگەتیڤی و پۆژەتیڤی ھەریەک لەم دژەتەنانە کۆمەلێک ئەگەر دەخاتە پێش نەخۆش، كه ره‌نگ بێت له‌راستیه‌وه دوور بێت، کۆمەلێک تاقیگە لە کوردستان ئەو پشکنینە دەکەن ، جێگای سه‌رنجه رێژه‌ی ئه‌و دژه ته‌نانه لە تاقیگەیەک بۆ یەکێکی تر دەگۆرێت، چونکه دەوەستێتە سه‌ر جۆری ئەو شیکردنەوەیه‌ی دەکرێت . دژەتەنی IgM ئه‌گه‌ری ئه‌وه‌ی هه‌یه دوای پێنج رۆژ لە تووشبون بەو پەتایە لە خوێن به‌دیاركه‌وێت، لە ھەندێک حالەت ماوەیەکی زۆرتری دەوێت ، بۆیە ئەگەر نه‌خۆش لە چەند رۆژی یەکەمی سەرھەلدانی ئەو پەتایە ئەو پشکنینە بکات، نیگەتیڤ دەردەچێت، لە کاتێکدا ھەلگری ڤایرۆسەكه‌یه، ئه‌مه‌ش دەبێتە ھۆی ئه‌وه‌ی ئەندامه‌كانی خێزانه‌كه‌ی و خه‌ڵكانی تری چوارده‌وری دووچاری ئه‌و پەتایە بكات جونکە نەخۆش واتێدەگات کە پەتای کۆرۆنای نیە.\nئەگەر کەسێک لە رابردوودا نیشانەکانی ئەو پەتایەی لێبه‌دره‌كه‌وتووه‌و دەیەوێت ئێستا دلنیا بێته‌وه له‌وه‌ی تووشی كۆڕۆنا بوه یاخود نا، دەکرێت دوای تێپه‌ڕینی مانگێک بەسەر نیشانه‌كانی ئه‌و پەتایە پشكنیی IgG بکات ، ئەگەر پۆزەتیڤ بێت، ئەو كاته ئه‌وه روونده‌كاته‌وه، کە ئەو کەسە دژەتەن و بەرگری پێویستی بەرامبەر ئەو پەتایە دروست کردووە ، هه‌رچی ئه‌وانه‌ی دەیانەوێت دلنیا بنه‌وه له‌وه‌ی نیشانه‌كانیان هی پەتای کۆرۆنایە یاخود نا، یا لە كاره‌كانیان داوایان لێدەکرێت حۆیان بپشكنن ، پێویسته پشكنینی PCR بكه‌ن، کە وه‌ك ئاماژه‌مان پێكرد بەشێوەی سامپل لە قوڕگ و لووت وەردەگیرێت ، تەنانەت ئەو پشكنینه‌ش لە رێژەیەکی بەرچاوی تووشبوان بە نیگەتیڤ دەردەکەوێت لە کاتێک ھەلگری ڤایرۆسەکەن .\nئەو پزیشکە ئاماژەی بەوەشكردووە: "ئەگەر نیشانەکانی ئەو پەتایەت ھەیە، باشتر وایە هه‌ر له‌سه‌ره‌تاوه وەک تووشبوێک مامەلە لەگەل خۆت و دەوروبەره‌كه‌تدا بکەیت، بۆ ماوه‌ی دوو هه‌فته لە ماڵەوە پشوو بده‌یت، چونكه به‌شێوه‌یه‌كی گشتی پشكنینی خوێن ناتوانێت رۆلێكی به‌رچاو ببینێت لە دیاریکردنی پەتای کۆرۆنا و بە ھیچ شێوەیەک لە چارەسەری ئەو نەخۆشانە ناگۆرێت کە بە سووکی تووشی ئەو پەتایە بوونە."\nهەنگاوێکى نوێی هاوبەش لە پارتى و یەکێتییەوە\n2020.11.23 - 19:48\nپەرلەمانی کوردستان حکومەت پرسیارباران دەکات\n2020.11.23 - 19:45


ئەنجومەنی وەزارەتی پەروەردە سبەینێ كۆدەبێتەوە - تۆڕی میدیایی خەڵک\nئەنجومەنی وەزارەتی پەروەردە كۆدەبێتەوە بۆ گفتوگۆكردن لەسەر میكانیزمی كردنەوەی دەرگای ناوەندەكانی خوێندن و بڕیارە ژمارەیەك پێشنیاز ئامادە بكرێت و بدرێتە لیژنەی باڵای كۆرۆنا لە هەرێم ، كە لە هەفتەی داهاتوودا كۆدەبێتەوە.\nخەڵك بەدواداچوونی بۆكردووە، كە بڕیارەی سبەینێ سێشەممە27-4-2021 ئەنجومەنی وەزارەتی پەروەردە كۆدەبێتەوە بۆ قسەكردن لەسەر میكانیزمەكانی چۆنیەتی كردنەوەی دەرگای ناوەندەكانی خوێندن و ئامادەكردنی ژمارەیەك پێشنیاز بۆ لیژنەی باڵای كۆرۆنا لەبارەی كردنەوەی قوتابخانەكان.\nبە پێی زانیارییەكان، وەزارەتی پەروەردە ئامادەیی تێدایە بۆ ئەوەی پێشوازی لە كردنەوەی ناوەندەكانی خوێندن بكات، ئەگەر وەزارەتی تەندروستی و لیژنەی باڵای كۆرۆنا بڕیاری كردنەوەی ناوەندەكانی خوێندن بدات، بەڵام هێشتا ڕوون نیە، كەوەزارەتی پەروەردە چ پێشنیازێك بۆ میكانیزمی كردنەوەی قوتابخانەكان دەخاتە بەردەم لیژنەی باڵای كۆرۆنا، لەكاتێكدا ڕۆژانە ژمارەی توشبوون بە كۆرۆنا لە هەرێم ڕووی لە هەڵكشانە.\nئەمە لەكاتێكدایە، كە قسە لەسەر ئەوە دەكرێت لەكاتی كردنەوەی ناوەندەكانی خوێندن دەبێت ژمارەی قوتابیانی ناو پۆلەكان بۆ نزیكەی 10 قوتابی كەم بكرێتەوە دەوامیش لە هەفتەیەك تەنها دوو ڕۆژ هەبێت، ئەمە جگە لە ڕێكارەكانی خۆپارێزی توندتر لە جاران .\nخەڵك- یاریدەدەری بەڕێوەبەرایەتی گشتی پلاندانانی پەروەردەیی و سەرپەرشتیاری قوتابخانەی ئەلیكترۆنی داوایەك ئاڕاستەیكارگێڕێ قوتابخانەكان دەكات…\n19 نیسان 2021 7.30 pm\nخەڵك سەرجەم مامۆستایان و خوێندكاران و كەسوكاری خوێندكاران دەتوانن ئینتەرنێتی خۆڕایی لە ڕێگەی تۆڕەكانی ئاسیا…\n17 نیسان 2021 10.32 pm\nخەڵك بەڕێوەبەری ناوەندەكانی خوێندن لە پارێزگای هەڵەبجە سەبارەت بە خوێندنی ئەلكترۆنی و ئۆنلاین لە ڕاگەیەنراوێكدا…


توركیا داوای راده‌ستكردنی بكوژانی رووداوەكەی هه‌ولێر ده‌كات\nهەواڵ / کوردستانی :: 29/07/2019 :: 618 جار بینراوە\nحكومه‌تی توركیا به رەسمیی له‌ڕێگه‌ی باڵیۆزخانه و كونسڵخانه‌كەی خۆی له به‌غدا و هه‌ولێر داوای راده‌ستكردنی بكوژانی كارمه‌ند‌ی كونسڵخانه‌ی وڵاتەكەی لەهه‌ولێر ده‌كات و حكومه‌تی هه‌رێمیش ره‌زامه‌ندی له‌سه‌ر ئه‌و داوایه ده‌رنه‌بڕیوه.\n(رۆژی 17ی ته‌مموزی 2019) له رێستۆرانتی هۆقه‌بازی هه‌ولێر، كارمه‌ندێكی كونسڵخانه‌ی توركیا له هه‌ولێر و دوو هاووڵاتی هه‌رێمی كوردستان كوژران و رۆژی 25ی هەمان مانگیش حكومه‌تی هه‌رێمی كوردستان دانپێدانانی 6 تۆمه‌تباری كوشتنی كارمه‌نده‌كه‌ی كونسڵخانەكە‌ی بڵاوكرده‌وه كه سیانیان هاووڵاتی باكوری كوردستان بوون.\nبه‌پێی زانیارییه‌كانی دواڕۆژ، توركیا به رەسمیی داوای راده‌ستكردنی ئه‌و كه‌سانه‌ی كردووە كه خه‌ڵكی توركیان و تۆمه‌تبارن به هێرشه‌كه‌ی رێستۆرانتی هۆقه‌بازی هه‌ولێر، تا له توركیا دادگاییان بكات، به‌ڵام تائێستا حكومه‌تی هه‌رێمی كوردستان وه‌ڵامی نه‌داونه‌ته‌وه.\nدواڕۆژ زانیویه‌تی هۆكاری وه‌ڵامنه‌دانه‌وه‌ی داواكه‌ی توركیا له‌لایه‌ن حكومه‌تی هه‌رێمی كوردستانەوە په‌یوه‌ندی به‌وه‌وه هه‌یه كه له‌ڕووی ده‌ستورییه‌وه ئه‌و داوایه‌ی توركیا پێویسته ڕه‌زامه‌ندی به‌غدای له‌سه‌ر بێت و جگه له‌وه‌ش به‌رپرسانی حكومه‌تی هه‌رێمی كوردستان ئاماژه‌یان به‌وه كردووه كه تائێستا ره‌وتی لێكۆڵێنه‌وه‌كان ته‌واو نه‌بوون و چه‌ند تاوانبارێكی دیكه‌ش ماون ده‌ستگیر بكرێن.\nبه‌پێی ده‌ستوری عێراق، نابێت هیچ هاووڵاتییه‌كی به ره‌گه‌ز عێراقی راده‌ستی وڵاتێكی دیكه بكرێت، هه‌ر به‌پێی ده‌ستوری عێراق نابێت په‌نابه‌ری سیاسی به‌زۆر راده‌ستی وڵاته‌كه‌ی بكرێته‌وه.\nلای خۆیه‌وه ناسر هه‌ركی، ئه‌ندامی لیژنه‌ی ناوخۆ و ئاسایش و به‌رگری له په‌رله‌مانی عێراق بۆ دواڕۆژ، ئاماژه‌ی به‌وه‌كرد: له‌سه‌ر ئه‌و پرسه پێویسته حكومه‌تی توركیا جگه له ره‌زامه‌ندی هه‌ولێر له‌گه‌ڵ به‌غداش گفتوگۆ بكات، چونكه ده‌بێت به‌پێی ده‌ستور و یاسا ناوخۆیی و نێوده‌وڵه‌تییه‌كان مامه‌ڵه له‌گه‌ڵ ئه‌و پرسه‌دا بكرێت.\nئەیاد كاكەیی، سەرۆكی لقی هەولێری سەندیكای پارێزەرانی كوردستان بەئاژانسی ئەنادۆڵی راگەیاندووە: "لەبەر ئەوەی تاوانەكە لە هەولێر ئەنجامدراوە بێگومان دادگاییەكە لە هەولێر دەبێت".\nوتیشی: "تۆمه‌تبارانی هێرشه‌كه به‌پێی یاسای ژماره 3ی به‌رەنگاربوونه‌وه‌ی تێرۆر بۆ ساڵی 2006 دادگایی ده‌كرێن".


گەلی كورد خاوەن دۆزێكی رەوایە ، دوورە لە مڵمڵانیی قوڵی سووننە و شیعە له عێراق\n2019-12-06 [01:20 AM]\nعێراقی دروستكراویی 98 ساڵەی دەستی زڵهێزان ، جگە لەوەی نەبۆتە جێگەی دڵخۆشی و دڵنییایی گەلانی عێراق ،بە پێچەوانەوە بۆتە هۆی ناكۆكیكی و مڵمڵانێ و دوژمنایەتی زیاتر نێوان گەلانی ئەو عێراقەی كە دوور لەویستی خۆی پێكەوە لكێنراوە .ئەگەرله ماوەی رابردوو، سوننەكان دەسەڵاتداری عێراق بوون و هۆكار بوون بۆ چەوسانەوەی شیعەكان و لە هەمانكاتیشدا گەلی كورد كە هیچ كاتێ نەویستووە ببێتە لایەنێك لە نێوان ناكۆكیی مەزهەبی و تایفی و دۆزی رەواكەی كە پرسی خاك و نیشتمانە ..\nئێستا لەماوەی 16 ساڵی رابردوو، دەسەڵاتی شیعەش بە هەمان شێوەی سوننەكان بە روحییەتێكی تۆڵەسەندنەوە هاتوونەتە نێو گۆرەپانی عێراق و بە پاڵپشتی رژێمی مەزهەبی ئێران هەڵمەتی پاكتاویی تایفی و مەزهەبیان دژی سوننەكان دەسپێكردووە و ئەوانیش بە هەمان شێوە گەلی كوردیش یان كردۆتە ئامانجی تۆلەسەندنەوكانیان ، روون و ئاشكرا دیارە ئامانجیان چییە ، بەڵام كورد لە ئێیستاشدا تێكەڵی ئەو ناكۆكیانە نابێ چونكە دۆزی كورد دیار و رەوایە و كێشەی مەزهەبی و تایفی نییە ..\nئازادی كه یه‌كێك له پایه سه‌ره‌كییه‌كانی هه‌ر سیسته‌مێكی دیموكراسییه، ئه‌گه‌ر له شوێن و ئاستی دیاریكراوی خۆیدا به‌كار نه‌یه‌ت، فه‌وزایه‌كی بێ ده‌رباز دروست ده‌كات، هه‌موو ئه‌و كردانه‌ی كه به كرده‌ی دیموكراسی ناسراون له عێراق، قه‌یران و پشێوییان دروست كردووه. بۆ نموونه، هیچ هه‌ڵبژاردنێكی عێراق نه‌بووه شه‌ڕێكی ناوخۆیی له‌دوادا دروست نه‌بووبێت. یاخیبوونی سوننه‌كان و دروستكردنی گرووپی تیرۆرستی له لێكه‌وته‌كانی ده‌ره‌نجامی هه‌ڵبژاردنه‌كانه، وه‌ك چۆن غرووری شیعه‌كان و قۆرخكردنی ده‌سه‌ڵات به سوودوه‌رگرتن بووه له رێكاره دیموكراسییه‌كان. ئێستاش كه كێشه و ململانێیه‌كان گه‌یشتوونەته بنبه‌ست، به‌تایبه‌تی له ماڵی شیعه، په‌یوه‌سته به ده‌ره‌نجامه‌كانی دوایین خولی هه‌ڵبژاردن، به شێوه‌یه‌ك كه ململانێكردن له‌سه‌ر ده‌سه‌ڵات و قۆرخكاریی ده‌وڵه‌ت گه‌یشتووەته ئه‌و ئاسته‌ی نوێترین شێوازی ده‌ربڕینی ئازادی به ئاراسته‌ی زیاتر لێكترازانی ده‌وڵه‌ت بچێت و عێراق له كۆتاییه‌كانی نزیك بكاته‌وه. لایه‌نه جاوازه‌كانی شیعه كه شه‌قام دژی یه‌ك ده‌جووڵێنن، ره‌نگه هه‌ندێك له داواكارییه‌كانیان به‌ده‌ست بێنن، به‌ڵام له‌ژێره‌وه وڵاته‌كه زیاتر به‌ره‌و پارچه‌بوون ده‌به‌ن.\nجیاواز له هه‌موو وڵاتانی دیكه، دیموكراسی له عێراق روخسارێكی وه‌ها ناڕێكی وه‌رگرتووه كه وڵاته ئیقلیمی و نێوده‌وڵه‌تییه‌كان بۆ جێبه‌جێكردنی ئه‌جێندا تایبه‌تییه‌كانیان په‌نا بۆ رێكاره دیموكراسییه‌كان ده‌به‌ن، هه‌ر كاتێكیش ده‌ره‌نجامه‌كان له ئاست خواستی ئه‌وان نه‌بوو، كۆی پرۆسه‌ی دیموكراسی په‌ك ده‌خه‌ن. له‌م رووه‌وه رۆڵ و نماییشی بێ په‌رده‌ی ئێرانییه‌كان له‌سه‌ر خاكی عێراق نموونه‌یه‌كی زیندووه، ئێرانییه‌كان هه‌ر كاتێك له‌وه دڵنیا بن رێكاره دیموكراسییه‌كان له به‌رژه‌وه‌ندیی ئه‌وانه، بكه‌ره عێراقییه‌كان هان ده‌ده‌ن بۆ ئه‌و پرۆسه‌یه، كاتێكیش ده‌ره‌نجامه‌كان وه‌ك ئه‌وه نابێت كه پلانیان بۆ داناوه، لهڕێگه‌ی نمایشێكی درۆزنانه‌ی ئازادییه‌وه ئاسته‌نگ ده‌خه‌نه به‌رده‌م پرۆسه‌ی هه‌ڵبژاردن و دیموكراسییه‌وه. ئێرانییه‌كان له‌م كاره‌دا دوو ئامانجیان هه‌یه، یه‌كه‌م ئاراسته‌ی ده‌سه‌ڵاتی نوێ به‌ره‌و خۆیان بسووڕێنن، دووه‌میش بۆ ئه‌وه‌ی وا له عێراقییه‌كان بگه‌یەنن كه دیموكراسی كو‌لتوورێكی رۆژئاواییه و له‌و كۆمه‌ڵگه رۆژهه‌ڵاتییه سونه‌تییانه ناتوانێ سه‌قامگیری دروست بكات. تا ئێستا گه‌وره‌ترین سوودمه‌ند له پرۆسه‌ی به‌دیموكراسیكردنی ده‌وڵه‌تی عێراق، ئێرانییه‌كان بوونه، ئه‌گه‌رچی ئه‌مەریكا و توركیا و سعوودیه‌ش له‌م رووه‌وه هه‌وڵی خۆیان داوه، به‌ڵام تێگه‌یشتنی ئێرانییه‌كان له كۆمه‌ڵگه‌ی عێراقی دروستتر بووه، چونكه ئه‌وان ده‌زانن چۆن دیموكراسی بكه‌نه ئامرازێك بۆ به‌رژه‌وه‌ندییه‌كانیان، ئه‌گه‌رچی ئه‌مەریكییه‌كان له رێگه‌ی پشتیوانیكردن له عه‌بادی ئاره‌زووی ئه‌وه‌یان هه‌بوو پرۆسه‌كه له به‌رژه‌وه‌ندیی خۆیان به‌كار بێنن، به‌ڵام ئێرانییه‌كان له‌پێناو شكستهێنان به‌و پرۆژه‌یه ئاماده بوون نێوماڵی شیعه‌كان په‌رت بكه‌ن، بۆ ئه‌وه‌ی له رێگه‌ی هه‌مان ئامرازی دیموكراسییه‌وه پێگه‌ی ئێران له عێراق لاواز نه‌كرێت. كه‌واته له عێراق پرۆسه‌ی دیموكراسی ئه‌وه‌نده‌ی ئامرازێكه بۆ ده‌ستكه‌وتی نادیموكراسی، ئه‌وه‌نده ئامرازێك نییه بۆ به‌كولتووركردنی پره‌نسیپ و به‌ها دیموكراسییه‌كان. بۆیە ، كاتێ دیموكراسی دەچەسپێ كە مافی گەلانی عێراق بە تایبەت گەلی كورد كە دووەم گەورە نەتەوەیە لە عێراق مافەكانی بگەرێتەوە .\nئەم هەواڵە 4819جار خوێندراوەتەوە


ئاگادارییەکان Archives - Page 9 of 10 - زانکۆی هەڵەبجە\nزانکۆی هەڵەبجە - چالاکییەکان - ئاگادارییەکان\nڕونکردنەوەیەك لە بەڕێوەبەرایەتی بەشەناوخۆییەکان\nوەك لای هەموان ئاشکرایە ماوەی چەند ڕۆژێکە بابەتی پێنەدانی بەشەناوخۆیی بەو خوێندکارانەی کە ۳۰کم لە سەنتەری پارێزگای هەڵەبجەوە دورن بووە بە باسی تۆڕە کۆمەڵایەتییەکان، بە گرنگی دەزانین کە ڕونکردنەوەی پێویست بۆ خوێندکاران بخەینە ڕوو: بڕیاری پێنەدانی بەشەناوخۆیی بەو خوێندکارانەی کە ۳۰کم لە سەنتەری پارێزگای هەڵەبجەوە دورن ، بڕیاری ئێستا نییە بەڵکو لە مانگی ٨ ئەم […]\nئاگاداریەک بۆ خوازیارانى نازناوى زانستى و کاندیدانى ماستەر و دکتۆرا\nسەرجەم کاندیدانى ماستەر و دکتۆرا و خوازیارانى نازناوى زانستى ئاگادار دەکەین ، بەپێی ڕێنمایی ژمارە ١٠٦٢٧ ى وەزارەتى خوێندنى باڵا دەتوانن بە پێی ئاستەکانیان بەشدارى كۆرسی ستانداردی تایبه‌ت به په‌ره‌پێدانی زمانی ئینگلیزی كه له لایه‌ن ڕێكخراوی (AMIDEAST)ی قازانج نه‌ویستی نێوده‌وڵه‌تی به هه‌ماهه‌نگی سه‌نته‌ری زمانی زانكۆی هه‌ڵه‌بجه ڕێك ده‌خرێت بکەن . 1. تاقیكردنه‌وه‌كانی ئه‌م كۆرسه ته‌نها […]\nئاگاداریەك سەبارەت بەدەست پێكردنی دەوام\nڕۆژی یەكشەممە ڕێكەوتی 2018/9/23 لە سەرجەم كۆلێژ و بەشەكانی زانكۆی هەڵەبجە دەوامی فەرمی دەست پێدەكات و وانە دەخوێنرێت و ئامادەنەبوون وەردەگیرێت ، پێویستە سەرجەم خوێندكاران پەیوەندی بەبەشەكانیانەوە بكەن. هاوكات هەمان ڕۆژ دەرگای بەشەناوخۆیی كچان و كوران كراوە دەبێت. . . سەرۆكایەتی زانكۆی هەڵەبجە 2018/9/19 . . ژمارەی بینین: 2,885\nئاگاداری سەبارەت بە خوێندنى ئێواران\nئاگاداری ئەو بەڕێزانە دەکەین کە خوازیاری خوێندنی ئێوارانن لە بەشی ( ئینگلیزی , زانستە کۆمەڵایەتیەکان , پەروەردەی وەرزشی بنەڕەت و بەشی کوردی شارەزور) ی زانکۆی هەڵەبجە، و داواکارییان پێشکەش کردووە یان بە نیازن داواکاری خوێندن پێشکەش بکەن، بە زووترین کات سەردانی تۆمارگای گشتی زانکۆ بکەن بۆ ناو تۆمار کردن و کاری پێویست.کۆتا ڕۆژ بۆ پێشکەشکردن […]\nئاگاداری – وێنەگری زانكۆ بە كرێ دەدرێت\nئەم ئاگاداریە لە ڕۆژی 2018/9/2 لە ژمارە (7651) ى ڕۆژنامەی كوردستانی نوێ بڵاو كراوەتەوە. پاش (30) ڕۆژ لە بڵاوکردنەوەى لە ڕۆژنامەى فەرمى واتە لە بەرواری 2018/10/2 زیادکردنەکە ئەنجام دەدرێت , ئەگەر ئەو بەروارە پشووی فەرمى بێت ئەوا زیادکردنەکە دەکەوێتە یەکەم ڕۆژى دواى پشووە فەرمیەکە. ژمارەی بینین: 1,378\nرۆژی ٣ شەمە ڕێکەوتی ٢٠١٨/٩/١٨ بەڕێوەبەرایەتی دڵنیایی جۆری و پەیوەندیە ئەکادیمیەکان و بەکارخستن هەڵدەستن بە ئەنجامدانی وۆرکشۆپێك بە ناونیشانی (هەنگاوەکانی بە نێودەوڵەتیکردنی زانکۆ) . کاتژمێر ١٠ لە هۆڵی کتێبخانەی ناوەندی زانکۆ ژمارەی بینین: 613\nتا باشتر فۆڕمى وەرگرتن پڕ بکەیتەوە\nبۆ خوێندکارانى دەرچووى دوانزەیەمى ئامادەیی , بۆ ئەوەى دووچارى هیچ گرفت و هەڵةیەک نەبنەوە ئەم بەستەرانەى خوارەوە بکەنەوە: بۆ بینینى خشتەى زانکۆ و زانکۆپۆلیتەکنیکیەکان کلیک لێرە بکە بۆ بینینى رێنمايى وەرگرتن و دابەزين وگواستنەوە ٢٠١٨-٢٠١٩ کلیک لێرە بکە بۆ بینینى ناوى بەشەکانى (زانکۆلاین- ئێواران) 2018-2019 کلیک لێرە بکە بۆ بینینى ناوى بەشەکانى (زانکۆلاین-پارالێل)- 2018-2019 کلیک لێرە بکە بۆ […]\nڕێبه‌ری وه‌رگرتنی ده‌رچوانی پۆلی دوانزه‌ی ئاماده‌یی بۆ ساڵی 2018-2019 له زانكۆ حكومیه‌كان\nوەزارەتى خوێندنى باڵا و توێژینەوەى زانستى ، ڕێبەرى وەرگرتنى دەرچوانى پۆلی دوانزەیەمى ئامادەیی بۆ ساڵى خوێندنى ٢٠١٨-٢٠١٩ بڵاو دەکاتەوە . لە ڕێبەریەکەدا وێڕاى ئامۆژگارى بۆ خوێندکاران ، مەرجە گشتى و تایبەتەکانى وەرگرتن و ڕێنمای گواستنەوە و دابەزینى خوێندکار ، و پێشکەش کردنى فۆڕمى تێدا ڕوون کراوەتەوە . هەر لە ڕێبەریەکەدا خشتەى زانکۆ و کۆلێج و […]\nئاگاداری گرنگ بۆ خوێندکارانى دەرچووى دوانزەیەمى ئامادەیی\nدوا بە دواى کۆبونەوەى لیژنەى باڵاى خوێندن و پلانى وەرگرتن ، بە ئامادەبونى بەڕێز بەڕێوەبەرى تۆمارى گشتى زانکۆى هەڵەبجە لە ڕۆژى دووشەممە ڕێکەوتى ٢٠١٨/٩/٣ تایبەت بە کردنەوەى سیستەمى وەرگرتنى خوێندکاران لە زانکۆ و پەیمانگاکانى هەرێمى کوردستان ، چەند ڕونکردنەوەیەکى گرنگ و پیویست دەخەینە بەردەم خوێندکاران تا لەکاتى پڕکردنەوەى فۆڕمى وەرگرتندا دوچارى گرفت و هەڵە نەبنەوە: […]\nمەرج و ڕێنمایەکانى وەرگرتن ، دابەزین و گواستنەوەى خوێندکاران لە زانکۆ و پەیمانگاکانى هەرێم بۆ ساڵى ٢٠١٨- ٢٠١٩\nوەزارەتى خویندنى باڵا و توێژینەوەى زانستى مەرج و ڕێنمایەکانى وەرگرتن و دابەزین و گواستنەوەى خوێندکاران لە زانکۆ و پەیمانگاکانى هەرێم بۆ ساڵى ٢٠١٨-٢٠١٩ بڵاو دەکاتەوە. بۆ بینیى مەرج و ڕێنمایەکان کلیک لێرە بکە . . . . ژمارەی بینین: 794


ترەمپ: بەم زووانە دەزانن كە لە ئێران دەدەین یان نا\nBasnews 20/06/2019 - 19:54 بڵاوکراوەتەوە لە ڕۆژهەڵاتی ناوەڕاست\nپێش كەمێك لە كۆنگرەیەكی رۆژنامەوانیدا، دۆناڵد ترەمپ سەرۆكی ئەمریكا وەڵامی پرسیارێكی دایەوە داخۆ وڵاتەكەی بەرانبەر خستنە خوارەوەی فڕۆكەیەكی ئەمریكی لەلایەن ئێرانەوە بەرپەرچدانەوەی دەبێ؟ گوتی بەم زووانە دەزانن.\nدوای ئەوەی ئەمڕۆ ئێران فڕۆكەیەكی بێ فڕۆكەوانی ئەمریكی خستە خوارەوە و نێوانی واشنتۆن و تارانی ئاڵۆزتر كرد، ئەم ئێوارەیە ترەمپ نووسیبووی كە ئێران هەڵەیەكی زۆر گەورەی كردووە، پێش كەمێكیش لە كۆنگرەیەكی رۆژنامەوانیدا لێیان پرسی داخۆ ئەمریكا هێرش دەكاتە سەر ئێران؟ ترەمپ گوتی "بەم زووانە دەزانن".\nترەمپ رەتی كردەوە راستەوخۆ وەڵام بداتەوە بەوەی هێرشی سەربازی دەكەنە سەر ئێران یان نایكەن، بەڵكو بە رۆژنامەنووسانی راگەیاند "بەم زووانە دەزانن"، ئەمەش لە كاتێكدایە بەپێی میدیاكانی ئەمریكا، ترەمپ كەمێكی تر دەچێتە كۆبوونەوەیەكی نائاسایی ئەنجوومەنی ئاسایشی وڵاتەكەی و ئەمریكا بە نیازە وەڵامێكی توندی ئێران بداتەوە لەبارەی خستنە خوارەوەی فڕۆكەكەی.\nهەر ئێوارەی ئەمڕۆ دۆناڵد ترەمپ سەرۆکی ئەمریکا لەبارەی خستنە خوارەوەی فڕۆكه بێ فڕۆكه‌وانه‌كەی وڵاتەكەی لەلایەن ئێرانەوە، لە هەژماری خۆیدا لە (تویتەر) نووسیبووی "ئێران هه‌ڵه‌یه‌كی زۆر گه‌وره‌ی كرد".\nبه‌یانی ئه‌مڕۆ پێنجشەممە سوپای پاسدارانی ئێران ڕایگه‌یاند كه فڕۆكه‌یه‌كی بێ فڕۆكه‌وانی ئه‌مریكی سنووری ئاسمانی ئێرانی به‌زاندووه، بەم هۆیەوە سیسته‌می به‌رگریی مووشه‌كی ئێران، فڕۆكەكەی خستووه‌ته خواره‌وه.\nفڕۆكە ئەمریكیەكە لە پێشكەوتووترین فڕۆكە سیخوریەكانی جیهانە و ژمارەیەكی دیاریكراوی لێ دروست كراوە، نرخی هەر دانەیەكی زیاتر لە 180 ملیۆن دۆلاری ئەمریكیە.\nبه پێی ڕاپۆرتێكی ئاژانسی (Fox News)ی ئه‌مریكی، نرخی ئه‌م فڕۆكه‌یه‌ی ئەمڕۆ ئێران خستیە خوارەوە، له سه‌رووی 180 ملیۆن دۆلاره و له جۆری (MQ-4C Triton)یه، فڕۆكه‌كه له‌لایه‌ن كۆمپانیای (Northrop Grumman) درووست كراوه.\nبه پێی هه‌مان سه‌رچاوه، فڕۆكه‌ی بێ فڕۆكه‌وانی MQ-4C Triton توانای فڕینی بۆ ماوه‌ی 30 كاتژمێر له به‌رزی 60 هه‌زار پێ (17 كیلۆمه‌تر) هه‌یه.


زستانی کوردستان چاوەروانی گەشتیار/زرێبار نەقیمی ڕۆژاوای ئێران - Mehr News Agency\nAP ١٣٩٨ Azar ٢٢ ٠٩:١٦\nNews Code 29822\nئاژانسی هەواڵی مێهر – بەشی پارێزگاکان: تۆپۆگرافیای پارێزگای کوردستان بە چەشنێکە کە لە وەرزەکانی پاییز و زستان هەردەکانی بە بەفر داپۆشراوە و زەوی و زارەکانیشی لە بەهاردا ڕواڵەتێکی ڕەنگانە بە خۆوە دەگرێت.\nبەرزایی زۆر و دەشتی بەرین لە پەنای چیا سەربەرزەکانی بەشێکن لە گرینگترین تایبەتمەندیگەلی ناوچەی جوگرافیایی پارێزگای کوردستان و بەو هۆیەیە کە وەرزی زستانی ئەم پارێزگایە نمونەیەکی بێ هاوتایە لە جوانی و نەخش و نیگار.\nکە پاییز لە نیوە تێدەپەڕی ناوچەی هۆبەتوو و دیواندەرە و بە تایبەت هاوێری هەزارکانیان بەژنی بەفرین دەپۆشێ، کەچی لە مەریوان و سەوڵاوا و گوندە سنوورییەکان وەرز وەرزی ڕنین و تەکاندنی هەنار، گوێز و ترێ ڕەشەیە.\nدەشتە بەرینەکانی ناوچەی ساران کە دەگاتە کۆتایی مانگی خەزەڵوەر تارای سپی بە سەردا دەدا و تاجی سپی بەفر لە بەرزاییەکان تا قەد پاڵی کێوەکان دێت و لە خوارەوە کانیاوە پڕئاوەکان دەتەقێنەوە و لە گەڵ بایەکی تەز و سارد کوانووی ماڵەکان دادەگیرسێن و خەڵکی ڕوو لە جلی گەرم و کورسی دەکەن.\nلە کوردستان وەرزی زستان لە سەرماوەزەوە دەست پێ دەکات و کە هات، کەلی تەتە و رێگەی هاتوچۆی پارێزگاکانی کرماشان و کوردستان دادەخرێت؛ داخرانی کەلی تەتە تا گوڵانی ساڵی داهاتووی بەردەوامە و لە گەڵ چکۆلەترین داکردنی بەفر، لەوێ دەیکاتە تۆف و شەختە و کڕێوە.\nسەرماوەز و جلی سپی پۆشینی کوردستان\nهۆبەتوو کە بە بەرزترین شوێنی ئێران و کوردستان ناسراوە، هەرچی ساڵە زووتر لە شوێنەکانی دیکەی پارێزگای کوردستان سپی پۆشە و ئەو جلە زستانییەی تا دوا حەوتەکانی گوڵانیش داناکەنێت و قووڵایی بەفری بۆ ڕچە شکاندن نابێت.\nبەلام چیرکی سنە و شارەکانی دیکەی پارێزگای کوردستان لە وەرزی زستاندا تا ڕادەیەک جیاوازە و لە گەڵ داکردنی یەکەم کلوو بەفرەکان و سپی‌پۆشی ئاویەر بەرزی، لە قەپاڵیدا خەڵکی بۆ خلیسکێنە و یاری زستانی بانگهێشت دەکات.\nبۆ خەڵکی گرینگ نییە لە کام کاتژمێری شەوورۆژدا بەفر دادەکا و رۆژە یان شەوە، هەموو لەوێن و بە دەم یاری و تریقانەوە بازاڕێک خۆش دەکەن لە گەمەی بەفر و هەڵم و شەڕە تۆپەڵە و بووکە بەفرینە.\nهەڵبەت خەڵکی سنە لە زستاندا تەنیا بە ئاویەر داناکەون و ڕوو لە پارکی دیدگە و بەرزاییەکانی ملەی سلووات‌ئاواش دەکەن و هەزارن کەس و بنەماڵەی سنەیی تا درەنگانێکی شەو، ژیانیان بە بەفر و یارییەکانی دەخەملێنن.\nهەڵبەت ئەم جۆرە بەزمانە تەنیا تایبەتی سنە نییە لە شارەکانی مەریوان، سەقز، بانە، بیجار و تەنانەت قوروەش بازاڕی زستانی گەرم و چێژبەخشە.\nجوانییەکانی زستانی کوردستان لەوەش تێدەپەڕێ و قەندیلی سەهۆڵینی ناوچە جۆراوجۆرەکانی ئەو پارێزگایە بە تایبەت لە ملەی ژاڵانە لە سەر رێگەی سەوڵاوا بەرەو هەورامان وەک گلۆپێک دەدرەوشێنەوە سەرنجی رێبوارانی ئەو رێگەیە بۆ لای خۆیان ڕادەکێشن.\nلە چیا پڕ لە بەفر، یەخچاڵگەلی سروشتی و تاڤگە سەهۆڵینەکانی بگرە تا ناوچەگەلی بەفرگر و ملەی سەخڵەتەکانی ژاڵانە، تەتەی سەوڵاوا و مامۆخی سنە، ڕووداوە وەرزییەکانی تاڵاو و زرێوارەکانی و گۆڕانی شێوازی ژیانی خەڵکی هەموو دەرفەتێکن کە لە پەنای گەشەی گەشتیاری زستانی، دەتوانن پەنگراوانە دەفرایەتی و سەرمایەیەکی لە بن نەهاتوو بن.\nکانییە تەقیوەکان، باڵندەگەلی میوانی تاڵاو سەهۆڵینەکان و کلۆنیی چەند هەزار پەلەوەری میوانی زرێواری مەریوان، ژیان و دابونەریتی زستانی گوندنشینان، دیمەنە چێژبەخشە کوێستانییەکان و گەشانەوەی بازاڕگەلی خۆجێی بەشێکن لە دەفرایەتی گەشتیاری زستانی کوردستان.\nزستان و پیاسە لە سەر توێژی سەهۆڵینی دەریاچەی زرێوار\nزستان کە دێت و رۆژانی ساردی بەفرانبار دەردەکەوێت، یەکێک لە جوانترین ڕاکشە گەشتیارییەکانی کوردستان و رۆژئاوای ئێرانیش جوانەکانی دەکاتەوە، چونکە توێژی سەرەوەی دەریاچەی زرێوار بە تەواوەتی دەیبەستێ و خەڵکی بۆ دیتنی ئەو دیمەنە دڵڕفێنە تەنانەت ئامادەن بە سەر ئەو توێژە سەهۆڵینەدا پیاسە بکەن.\nلە ماوەی چەند ساڵی ڕابردوو و پاش هەڵکردنی سەرمای تاقەت‌پڕوکێنی پارێزگای کوردستان، توێژی سەرەوەی دەریاچەی زرێوار بۆ ماوەی زیاتر لە مانگێک دەیبەستێ و جگە لە خەڵکی مەریوان، ژمارێکی زۆری خەڵکی شارەکانی دیکەی کوردستان و تەنانەت پارێزگاکانی دیکەی وڵات بۆ دیتنی ئەو دیمەنە ڕادەکێشرێنە ئەو شوێنە. لەمناوە بایسکڵ‌سواری لە سەر سەهۆڵی زرێوار کە لەو کاتەدا وەک نگینی کوردستان دەدرەوشێتەوە، بازاڕێکی گەرمی دیکەی بەزمی زستانی ئەم پارێزگایە.\nجوانییەکانی کوردستان لە وەرزی زسیان تەنیا بە بەفر و گەمەی زستانی نەبەستراوەتەوە. تەنیا ئەوەندەیە کە زستان و بەفر بیانوویەکە بۆ بەڕێوەچوونی ئایینگەلی مەزهەبی و جەژن و شادی بە تایبەت لە ناوچە گوندنشینەکاندا.\nبەڕێوەچوونی ڕێوڕەسمێکی کەونارایی لە زستانی هەورامان\nئایینی پیرشالیار لە شاری هەورامانی سەر بە شاری سەوڵاوا ناسراوەترین ڕێوڕەسمی زستانی کوردستانە کە لە ماوەی چەند ساڵی ڕابردوودا و لە دوای دەنگدانەوەی لە ڕاگەیاندن و تۆڕە کۆمەڵایەتییەکاندا، تەنانەت گەشتیارانی دەرەکیشی لە ناوەڕاستی مانگی رێبەنەداندا ڕاکێشاوەتە ئەم ناوچەیە.\nدواچوارشەممەی بەر لە ١٥ی رێبەندان جەژنی پیرشالیار بە بەشداریی گرووپگەلی جۆراوجۆری مەولوودی خوێنی و زکری دەروێشانە دەست پێ دەکات و خەڵکی لە دوور و نزیک بۆ بەشداری لەو ڕێوڕەسمە دێرین و شکۆمەندە ڕوو لە هەورامان دەکەن.\nبەڕێوەچوونی سێ رۆژ مراسیمی زکر و سەما، دەف‌ژەنی و قوربانی کردن لە هەورامان تەخت دەبێتە هۆی ئەوەی هەرچی ساڵە تۆڕە جۆراوجۆرە گەشتیارە ناوخۆیی و دەرەکییەکان لە سەرمای سەخڵەتی زستان بە تێپەڕین لە ملە و زەنوێرەکان و لە ژێر شەختە و کڕێوە خۆیان بگەیێننە ئەو ناوچەیە.\nزستان کە دێت جوتیاران و وەرزێرانی گوندنشینی کوردستان جەژن و شایی دەگێڕن و بەو هۆیەی وەرزەکانی دیکە بە ئیش و کاری کشتوکاڵەوە سەرقاڵن، زستان باشترین وەرزە بۆ ژن و ژن خوازیی گوندنشینان؛ بێ گومان شایی و هەڵپەڕکەی ژێر بەفر بە جلی هەزار ڕەنگی کوردییەوە، دیمەنێکی ڕەنگاڵەی دیکەیە کە خەڵکی کوردستان بە بەژنی بەفرین و سپی‌پۆشی زستانی دەبەخشن.\nزستان لە کوردستان جوانی تایبەتی خۆی هەیە، بەڵام بە داخەوە دەرفەتی بینرانی بەو هەمووە دیمەن و دوورنوێنەیەوە نەڕەخساوە و نە تەنیا گەشتیارانی دەرەکی، بەڵکوو تەنانەت گەشتیارانی ناوخۆییش بە هۆی نەبوونی زانیاری و ڕاگەیاندنی گونجاو و هاوکات نەبوونی ژێرخانی پێویست لە دیتنیان بێ بەش کراوە.\nخاڵی جێی سەرنج ئەوەیە کە بوونی سنووری هاوبەشی زیاتر لە ٢٢٠ کیلۆمەتریی پارێزگای کوردستان لە گەڵ هەرێمی کوردستان باشترین هەلە لە پێناو ئامادەبوون و میوانداریی گەشتیارانی عێراقی، تا بە کەمترین تێچو و هەڵبەت بە زیاترین ئاستی سوود و بەهرە ئەو دەرفەتە وەبەر بهێنرێت.


هه‌زار و 120 پڕۆژه‌ى سلێمانى په‌كیان كه‌وتووه\nله ماوه‌ى سێ ساڵى ڕابردوودا كه ته‌نگژه‌ى دارایى به‌رۆكى كوردستانى گرتووه، هیچ پڕۆژه‌یه‌ك له سنوورى شارى سلێمانى جێبه‌جێ نه‌كراوه و له ته‌واوى پارێزگاكه‌یشدا هه‌زار و 120 پڕۆژه په‌كیان كه‌وتووه و كاركردن تێیاندا وه‌ستاوه. "له‌بری پارێزگاری سلێمانی" دووپاتی ده‌كاته‌وه كه جیاوازی له بودجه‌دا ناكرێت و سلێمانی هه‌ندێك جار زیاتر له پارێزگاكانی تری به‌رده‌كه‌وێ.\nتێكچوون و ئاڵۆزیى پێوه‌ندیى نێوان هه‌رێم و به‌غدا له ماوه‌ى سێ ساڵى ڕابردوودا و بڕینى بودجه‌ى هه‌رێم، بۆ بارودۆخى وه‌به‌رهێنان و پڕۆژه خزمه‌تگوزارییه‌كان چه‌ند ساڵێكى سه‌خت بوون، چونكه له‌و ماوه‌یه‌دا پڕۆژه‌ى نوێ كه‌متر ئه‌نجام ده‌درێن و پڕۆژه كۆنه‌كانیش زۆر به كه‌مى كاركردن تێیاندا ماوه و سه‌رجه‌میان وه‌ستاون، له سنوورى پارێزگاى سلێمانى هه‌زار و 120 پڕۆژه وه‌ستاون و ئه‌وه‌ش به مه‌ترسی بۆ سه‌ر ئاوه‌دانى ناوچه‌كه لێك ده‌درێته‌وه، داوا له حكوومه‌تى هه‌رێم ده‌كرێت ئه‌گه‌ر پڕۆژه‌ى نوێ ئه‌نجام نه‌درێت، كار بكرێت پڕۆژه كۆنه‌كان ته‌واو بكرێن.\nغالب محه‌مه‌د ئه‌ندامی ئه‌نجوومه‌نی پارێزگای سلێمانی، به"وشه"ـى ڕاگه‌یاند، پڕۆژه خزمه‌تگوزارییه‌كانى سلێمانى به ته‌واوه‌تى راگیراون و تا ئێسته هه‌زار و 120 پڕۆژه له كاركردن وه‌ستاون به‌بێ ئه‌وه‌ى پڕۆژه‌ى نوێ ده‌ستى به كار كردبێت.\nمحه‌مه‌د گوتى، "ئه‌و مه‌ترسییه ته‌نیا له سلێمانى هه‌یه و له پارێزگاكانى تر پڕۆژه‌كان به‌و رێژه‌یه نه‌وه‌ستاون و به‌رده‌وامیش پڕۆژه‌ى نوێ جێبه‌جێ ده‌كرێن."\nئاماژه‌ى به‌وه‌ش دا، شه‌قام و كۆڵان و پڕۆژه‌كانى ئاو و ئاوه‌ڕۆ و كاره‌با له سلێمانى له مه‌ترسیدان و نۆژه‌نكردنه‌وه‌كانیان وه‌ستاون، ئه‌وه‌ش سلێمانى دووچارى چه‌ندان ته‌نگژه‌ى تر كردووه‌ته‌وه.\nداهاتى ناوخۆى پارێزگاى سلێمانى ساڵانه زیاتر له 60 ملیار دیناره و بۆ حكوومه‌تى هه‌رێم ناگه‌ڕێندرێته‌وه و هیچ پڕۆژه‌یه‌كیشى له پارێزگاكه‌دا پێ ئه‌نجام نادرێت، ئه‌مه‌ش دۆخى پڕۆژه‌كانى سنووره‌كه‌ى زیاتر خراپ كردووه.\nیاسین مه‌حموود گوته‌بێژى یه‌كێتیى وه‌به‌رهێنه‌رانى كوردستان، بۆ "وشه"ـى ڕوون كرده‌وه، پڕۆژه‌كانى سنوورى كوردستان و به‌تایبه‌ت سلێمانى، نابووت بوون و هیچ جووڵه‌یه‌كى وه‌به‌رهێنان و خزمه‌تگوزارى نه‌ماوه. ئه‌و گوتى، "له‌گه‌ڵ وه‌ستانى سه‌تان پڕۆژه، هه‌زاران كرێكاریش بێكار بوون و ئێسته بێ ئیش دانیشتوون و هیچ كارێك نییه ئه‌نجامى بده‌ن."\n"بارودۆخه‌كه پێویستى به لێ وردبوونه‌وه و لێكۆڵینه‌وه‌ى حكوومه‌ت هه‌یه بۆ ئه‌وه‌ى مه‌ترسیى وه‌ستانى پڕۆژه‌كانى خزمه‌تگوزارى و وه‌به‌رهێنان له‌سه‌ر ئابووریى هه‌رێمى كوردستان ده‌ربخرێن" مه‌حموود وای گوت.\nئه‌گه‌رچى ئه‌نجوومه‌نى پارێزگاى سلێمانى زیاد له جارێك داواكارى لامه‌ركه‌زیى كارگێڕییان به‌رز كرده‌وه بۆ حكوومه‌ت بۆ ئه‌وه‌ى خۆیان بڕیار له پڕۆژه‌كان بده‌ن، به‌ڵام حكوومه‌تى هه‌رێم ڕه‌زامه‌ندى به‌رامبه‌ر داواكه‌یان نیشان نه‌داوه. ئه‌وانیش روونی ناكه‌نه‌وه پاره‌ی داهاتی پارێزگاكه بۆ كوێ ده‌چێت و بۆ ناخرێته خزمه‌تی شاره‌كه‌وه.\nبه‌ڵام عومه‌ر قه‌ڵادزێی له بری پارێزگاری سلێمانی، بۆ "وشه" دووپاتى كرده‌وه، سلێمانى بودجه‌ى پێویستى هه‌یه و له‌لایه‌ن حكوومه‌ته‌وه جیاوازى ناكرێت.\nقه‌ڵادزێى ده‌ڵێ، "پرسى پڕۆژه‌كان و په‌ككه‌وتنیان هه‌ر ته‌نیا له پارێزگاى سلێمانى نییه، به‌ڵكو ته‌واوى كوردستانى گرتووه‌ته‌وه و به پێچه‌وانه‌وه له بودجه‌ى پارێزگاكاندا جارى وا هه‌یه سلێمانى زیاتر له بڕى دیاریكراوى خۆى وه‌رده‌گرێت".\nسلێمانى- هه‌ستى كه‌مال\nئه‌م بابه‌ته 3056 جار خوێنراوه‌ته‌وه


کۆئەندامی دەماری خۆیی - ویکیپیدیا، ئینسایکڵۆپیدیای ئازاد\nکۆئەندامی دەماری خۆیی\n(ڕەوانەکراوە لە خۆییە دەمارە کۆئەندامەوە)\nخۆییە دەمارە کۆئەندام (بەئینگلیزی: Autonomic nervous system)، بەشێک لە جووڵە بەشی چێوە دەمارە کۆئەندام پێک دەهێنێت. دەست دەگرێت بەسەر بارودۆخی ئاسایی ناوەوەی لەش، لەڕێگەی کۆنترۆڵکردنی کاری لووسە ماسوولکەکان لەلوولەکانی خوێن و ئەندامەکان. هەروەها دەست دەگرێت بەسەر جووڵەی هەناسەدان و لێدانی دڵ و هەرسکردن و دیاردەی دیکەی هاوسەنگی ناوەکی.\nخۆییە دەمارە کۆئەندامە، دەکرێت بە دوو بەشەوە، ئەوانیش بەشی سیمپاساوی و بەشی پاراسیمپاساویین. ئەم دوو بەشەش کۆئەندامەکانی لەش وریا دەکەنەوە وریا دەکەنەوە یان دەیان وەستێنن. خشتەکەی لای خوارەوە فەرمانەکانی سیمپاساوی و پاراسیمپاساوی بۆ هەندێک نموونە دەردەخات.\nکاریگەری بەشی سیمپاساوی\nکاریگەری بەشی پاراسیمپاساوی\nچاوەکان فراوانبوونی بیلبیلە تەسکبوونەوەی بیلبیلە\nدڵ زیادبوونی تێکڕای لێدانی دڵ کەمبوونەوەی تێکڕای لێدانی دڵ\nلوولەکانی خوێن فراوانبوونی ئەو لوولانەی خوێن کە بەرەو پەیکەرە ماسوولکەکان دەچن کاریگەری کەمە یان کاریگەری نییە\nئەدریناڵە ڕژێن دەردانی هۆڕمۆنەکان وەستاندنی چالاکی ڕژێنەکان\nڕیخۆڵە نزمبوونەوەی دەردراوی گەدەیی بەرزبوونەوەی دەردراوی گەدەیی\nهەر ئەرکێکی سۆزیی بێت یان جەستەیی، دەتوانێت بەشی سیمپاساوی چالاک بکات، بۆ نموونە باری لەناکاوی وەکوو تووشبوونی پەلامارێک دەبێتە هۆی ئەوەی کەوا لەبەشی سیمپاساوی بکات کە ڕێبازی خوێن بگۆڕێت بەرەو دڵ و پەیکەرە ماسوولکەکان دوور لە هەرسە ئەندامەکان. بەڵام بەشی پاراسیمپاساوی دەست دەگرێت بەسەر دەوروبەری ناوەکی لەبارودۆخی ئاسایدا، دوای لاچوونی ماوەی هەڕەشەکە بەشی پاراسیمپاساوی هانی ئەندامەکان دەدات بە گەرانەوەیان بۆ چالاکی ئاساییان. وروژمی خوێن بۆ دڵ و پەیکەرە ماسوولکەکان کەمدەبێتەوە. لە بارودۆخی ئاساییدا هەردوو کۆئەندامەکە پێکەوە کار دەکەن.\n^ پەڕتووکی زیندەزانی بۆ پۆلی دوانزدەهەمی زانستی دانراو لەلایەن Geo Projects ـەوە، وەشانی ساڵی ٢٠١٠، لاپەڕە ٧٧. (وەزارەتی پەروەردەی حکوومەتی هەرێمی کوردستان).\nوەرگیراو لە «https://ckb.wikipedia.org/w/index.php?title=کۆئەندامی_دەماری_خۆیی&oldid=408213»\nداگرتن وەک PDF\nئەم پەڕەیە دواجار لە ١٩:٥٦ی ١ی تەممووزی ٢٠١٤ نوێ کراوەتەوە.


لەسەر فەرمانی سەرۆک وەزیران 52 برینداری چەکی کیمیایی ڕەوانەی ئێران دەکرێن\nلە پارێزگای ھەڵەبجە 172 بەرکەوتە پێویستیان بە چارەسەره لە دەرەوەی ھەرێم\nلەسەر فەرمانی مەسروور بارزانی، سەرۆک وەزیرانی ھەرێمی کوردستان ژمارەیەک برینداری چەکی کیمیایی ڕەوانەی وڵاتی ئێران دەکرێن و سەرۆکی کۆمەڵەی قوربانیانی کیمیابارانی ھەڵەبجەش دەڵێت، ڕۆژانی داھاتوو ئەو بریندارانە ڕه‌وانه‌ى ئێران ده‌كرێن.\nلوقمان عەبدولقادر، سەرۆکی کۆمەڵەی قوربانیانی کیمیابارانی ھەڵەبجە، بە ماڵپەڕی فەرمیی پارتی دیموکراتی کوردستانی ڕاگەیاند" بڕیارە لەسەر فەرمانی سەرۆک وەزیرانی ھەرێمی کوردستان 52 برینداری چەکی کیمیایی لە ھەرێمی کوردستانەوە بە مەبەستی چارەسەرکردن ڕەوانەی وڵاتی ئێران ده‌کرێن، پێشتریش ژمارەیەک بەرکەوتە بۆ چارەسەرکرن ڕەوانەی ئێران کراون."\nسەرۆکی کۆمەڵەی قوربانیانی کیمیابارانی ھەڵەبجە گوتیشی" ئەو 52 بەرکەوتەی بڕیارە لەسەر فەرمانی مەسروور بارزانی، سەرۆک وەزیران ڕەوانەی نەخۆشخانەکانی ئێران بکرێن، ھی ھەموو ھەرێمی کوردستانن، نەک تەنیا ھەڵەبجە، لەبەر ئەوەی لە ناوچەکانی دیکەش بەرکەوتەی چەکی کیمیایی ھەن.\nلوقمان عەبدولقادر ئاماژەی بۆ ئەوە کرد: "تەنیا لە پارێزگای ھەڵەبجە 172 بەرکەوتە پێویستیان بە چارەسەر لە دەرەوەی ھەرێمی کوردستان ھەیە، بەڵام لە لایەن لیژنەیەکی پسپۆڕەوە بڕیار لەسەر ئەوانە دەدرێت کە زۆر پێویستن بۆ چارەسەرکردن."\nپه‌روه‌رده لە بارەی تاقیكردنەوەی پۆلە ناكۆتاكان بڕیاری دا